Eneko Jorajuria, auteur sur 10 egunez pantailak utzi\nby Eneko Jorajuria\n2017-ko Agorrilaren 31-eko artikulua.\n2018-ko 10 egunez pantailak utzi erronka elkarretaratzaileagoa nahi dugu\n2017ko maiatzaren 9tik 18ra, eskolako haur eta helduok aisaldi pantailen aitzinean pasatzen genuen denbora ordezkatzea saiatu genuen 10 egunez. Telebista, bideo joko, ordenagailu edota tabletak alboan utzi, eta elkar bizitza garatzen zituzten aktibitateak proposatuz, egunero 5 puntu irabazten ziren desafioa konplituz. Tresna horiengandik distantzia hartzea eta bide batez haiengandik ditugun harremanak hobetzea ziren helburuak.\nEuropara ailegatu eta 10 urte geroago, 2017an, 100 bat ikastetxe engaiatzen ziren 10 egunez pantailak utzi desafioan. Aurten Euskal Herrira etorri da Urruñako San Frantse Xabier ikastetxearekin batera.\nEsperientzia arrakastatsua izan da. 15 000 puntu baino gehiago lortuak eta buraso eta haurren parte hartze handia. Hainbat elkartek, norbanakok eta artistek bihotz berotasunez proiektuari haien harria ekarri dizkiote, horiek, prentsan interes ukaezina sortu zutelarik.\nNola ez aipa « France 3 Euskal Herri »-k eginiko bideoa : 12 000 aldiz partekatua, 915 000 aldiz ikusia, 8000 ohar eta 566 komentario1!\nElkarrekin hausnartzeko, informatzeko, sentsibilizatzeko eta abisatzeko desafio bat.\nGure bizitzan, geroz eta leku gehiago hartzen dute pantailek, zaila sahiestea. Gure mendean bizi behar dugularekin ados izan arren, ainitz dira objektu horien pean bizi nahi ez dutenak.\nPantailen gehiegizko kontsumoak bakoitzaren ongi izana kaltetzen du. Neurrigabeko kontsumo horren arriskuari gehien erakutsiak direnak haurrak eta nerabeak dira. Bakoitzaren nortasuna eraikitzen den adin hortan, osasun publikoari baino finantza interesei dedikatua den industriaren eskutartean uzten dira populakuntza horiek.\nPantailen aintzinean pasatutako denbora egungo desafioen muina da hezkuntza mailan (osasun psikikoa, elkar bizitza, ikaste zailtasunen prebentzioa, bizitza pribatuaren babestea, informazio hedabideei heziketa). Buraso eta haurrekin gai guzti horiek tratatzea permititzen du 10 egunez pantailak utzi bezalako proiketu batek. Hausnarketa jarrera batean elkarrekin emanez gero, pantailekin hobeto bizitzeko ohitura onak atzematen saiatzea da helburua.\nJacques Brodeur quebectarra da. 30 urtez irakasle izan da eta konferentzia emailea eta formatzailea da orain bakeari heziketa, hedabideei heziketa bortizkeriaren prebentzioa eta bizitza ohitura osasuntsuen mailan. 10 egunez pantailak utzi desafioaren sortzailea da. Bere ustez, « kontsumo arduratsua ariketa bat da desafioa. Ahozko eta fisikozko bortizkeria, publizitatearen bidezko tentazioa eta loditasuna gutitzea permititzen du. »\nBeste adituen lanei interesatu gira ere bai. Goiz- kontsumo numerikoak eragin biziki negatiboa duela haurren garapenean erakusten dute ikerketa ainitzek (motrizitate fina, loditasuna, enpatia, oldarkortasuna, hizkuntza, atentzioa).\nMichel Desmurget, ikerlari frantsesaren lanak aipatzen ahal ditugu. 2011-n argitaratutako TV Lobotomie – la vérité scientifique sur les effets de la télévision liburuan, telebistak haurrengan duen eragin txarra aipatzen du.\nSabine DUFLO-k, psikologoa eta familia terapeuta Noisy-le-Grand-en (93160 – Frantzia), pantailen aitzinean pasatutako denbora neurtu behar dugula abisatzen gaitu. Urruñara etorri zen 2017ko ekainaren lehenean konferentzia bat ematera. Bertan « 4 urratsen metodoa » aurkeztu zuen ; 4 aholku sinpleen bitartez, pantailen erabilpenaren gutitzea laguntzen gaitu.\nInteresa sortzen duen gai bat.\n2017-2018 ikasturtean esperientzia berpiztera bultzatzen gaituzte erreakzio positibo eta sustengu ainitzek. Baina aldi hontan, eskolatik at zabaltzen ahalko dela iruditzen zaigu, gehiago federatu, hausnarketa urrunago eramateko.\nIndarra batasunak ematen du. Beraz, aurre-sartzearen bezpera hontan, beste ikastetxeei gurekin parte hartzea gomitatzen ditugu 2018ko maiatzaren 15etik 24era.\nHaurtzaindegiei, elkarteei, herriko etxeei, mediatekei, liburutegiei, artistei eta norbanako guztiei kolaboratzaileago izanen litzatekeen manifestazioan parte hartzea deia egiten diegu. Edozein iniziatibak eta sormenak bere tokia izanen lukete : artista horrek obra plastikoa eginen luke, elkarte horrek konferentzia bat antolatu, buraso elkarte horrek ateraldi bat antolatu, auzo horrek piknika partekatu bat, kultur gela horrek beherapen bat eskaini desafioan parte hartzen duten haurrei…\nProposamen horrek muga geografikorik ez du. 10 egunez pantailak utzi desafioa Quebecan, Alsazian, Euskal Herrian jarduten da, beste herrialdeetara zabaltzen ahalko liteke.\nGaurdanik, eskola, kolegio, elkarte, hautetsi eta gizarte aktoreengana joko dugu, ahalik eta jende gehien bateratzeko.\nInformazio eta lan bilkura bat proposatzen dugu irailaren 21ean, 18:30etan.\nInteresatuak direnek helbide honen bitartez kontaktatzen ahal gaituzte :\nHona 10 egunez pantailak utzi desafioa aipatzen duten erreportaje batzuk :


Bilboko ‘Palas’ - Deia\njosu torre 08.02.2020 | 23:13\nEHUNKA, edo milaka esango nuke, dira Pariseko Gran Palais des Beaux-Arts glamourosotik izena hartu duten kafetegi edo ostatuak munduan zehar, gazteleratzean Palas-ekin geratu direnak. Hainbatek Izango du zerikusirik gaurko zirrikutura dakarten ardandegiak izenak ere, jabeak nabarmen dakien arren harenak aurrez aurreko etxe baten egon zenetik jaso duela izen harroputz hori. Izan ere, bodeguilla zegoen eraikina suak hartu zuen 1949. urtean, teilatu eta etxebizita batzuk erabat kiskali zituen baina behean zegoen lonjan lanean eta ardoa saltzen jarraitu zuten, "eguneroko bezero guzti haiek egarriz ez uztearren". Euria zen bakoitzean itoginak ez ezik ia errekak jasaten zituen eta hortik jarri zioten Beirazko Jauregia izena (Palacio de Cristal) laburbilduz Palas, gaur dagoen tokian kokatu zuenean, 1950.eko Urteberri inguruan.\nOndotxo gogoratzen dut 1960.eko hamarkadan, mukizu izan arren, ezagutu nuenean bezeroen leku erdi erdian Karlos bokata egileak mahai baten hegaluze pote handi baten olio botilakadak botatzen zituen ugaritzeko eta handik ehunka bokata edo bokata-erdiak saltzen zituenean, zutik zuenden upelen gaiean, salmahaian jasotako ardogorriko porroi batez lagundurik goizerdia alaituz. Mende erditik gora neronek ezagutu nuenetik eta, upelez landa, ia berean jarraitzen du egun. Luis eta Antonio ziran orduko jabe eta langile eta haren iloba Klaudio, gero laguna egin nuen. Beste iloba bat, Ione, eta haren ahizpa Marian-ek kudeatzen dute orain eta hor mantentzen dituzte porroi, bokata eta enparauak eta, batez ere, ahizpa horiek hain harro sentitzen diren mota ainitzko bezeroak.\nHauek direlako, eta ia pintura esku bat jaso ez duen lonja, ostatu honek bereizgarriak. Deustuko Unibertsitatean ikasi eta orain ministro direnak, portuko urpekariak, inguruetako profesional nahiz ikasle edota izenik aipatu nahi ez duten komisario famaturen bat izan dira, gaur egun bizirik iraunez gain, garai bateko lagun progreekin bat egiteko tokia izaten, Ionek esan eta neronek berresten dudanez.


Irekia Eusko Jaurlaritza - Gobierno Vasco :: Osasun Sailaren eta Osakidetzaren artean lan-bilera, Ebola birusari buruz eta etorkizunean egiteko ekintzei buruz\nOsasun Sailaren eta Osakidetzaren artean lan…\nEusko Jaurlaritzako Osasuneko sailburu Jon Darpon eta Osakidetzako zuzendari nagusi Jon Etxeberria Osasuneko sailburuorde Guillermo Viñegrarekin, Osasun Publikoko zuzendari Miren Dorronsororekin, Osakidetzako Osasun Laguntzako zuzendari Antonio Arraizarekin, Osakidetzako Osasun Publikoko Programen koordinatzailoe Enrique Peirórekin, Donostiako Unibertsitate Ospitaleko gerente José Manuel Ladrón de Guevararekin eta Bilbao-Badurto ESIko gerente Michol Gonzálezekin bildu dira Bilbon gaur goizean eta Ebola birusaren agerpenak eragin duen egoera dela eta etorkizunean hartu beharreko neurriak planifikatzeko atzo Madrilen egin zuten lurralde arteko batzordean landu zituzten gaien berri eman diete.\nBileraren ostean, Osakidetzako eta Osasun Saileko arduradunek adierazi dute espero dutela Carlos III.ean ospitaleratutako erizaintzako laguntzailea laster sendatzea eta isolatuta dauden gainerako pertsonak kutsatuta ez egotea.\nHalaber, Osasuneko sailburu Jon Darpónek esan du atzo Madrilen egindako lurralde arteko batzordearen bilera onuragarria izan dela. Jon Darpónen hitzetan, osasun publikoak ez du mugarik eta ezinbestekoa da autonomia-erkidegoen eta Europar Batasuneko herrialdeen arteko lankidetza sendotzea, kasu honetan, Ebola birusari aurre egiteko. «Eusko Jaurlaritza laguntzeko prest dago», esan zuen.\nBestalde, erabateko babesa adierazi nahi izan die osasun-langileei: «profesional prestatuak eta konprometituak dira, eta beren lana marko erabat seguruan egin ahal izatea da gure helburua. Osakidetza prest dago halako egoera bati behar bezala aurre egiteko»\nGaur goizean Bizkaiko Lurralde Ordezkaritzan egin duten bileran, Osakidetzako eta Eusko Jaurlaritzako Osasun Saileko arduradunek adostu dute Euskal Osasun Zerbitzuko maila guztietan trebakuntza eta informazioa indartzea eta aplikatutako neurrien segimendu zorrotza egitea.\nHala, aste honetan bertan, Ebola birusaren egoeraren segimendua egiteko Euskadiko batzordea sortu dute hainbat arlotako adituek (epidemeologia, gaixotasun infekziosoak, mikrobiologia, larrialdiak, lehen mailako arreta, erizaintza eta laneko osasuna), Osakidetzako eta Osasun Saileko zuzendariek, osasun publikoko teknikariek eta larrialdi-zerbitzuko arduradunek osasun-agintariei Ebola birusa kontrolatzeko eta horren segimendua egiteko neurri eraginkorrak hartzen laguntzeko.\nEra berean, gaur goizean, Bilbon, Eusko Jaurlaritzako Osasuneko sailburuak adierazi du benetako arazoa Afrikan dagoela eta Europar Batasuneko herrialdeek elkarrekin koordinatuta lan egin beharko genukeela osasun publikoko arazo larri horri aurre egiteko. Azkenik, lasaitasun- eta konfiantza-mezua helarazi die berriro herritarrei eta osasuneko profesionalei.\nDirector de Asistencia Sanitaria de Osakidetza, Antonio Arraiza, el Coordinador de Programas de Salud Pública de Osakidetza Enrique Peiró


(Argazkia: Helena Goñi)\nMartxoaren 1etik 14ra izango dugu aukera Zinegoak jaialdiaren 18. edizioa jarraitu ahal izateko. Aurten, aurrez aurre nahiz Filmin plataformaren bitartez eskainiko dituzte proiekzioak, beste jaialdiak bezala COVID-19aren egoerara moldatu baitira. "Genero izpirik gabe" lelopean aurkeztu dute aurtengo edizioa, eta Helena Goñiren kartela hizpide izan du Pau Guillen jaialdiko zuzendariak. Guillenen hitzetan “gero eta ohikoagoa da ‘pertsona ez binarioa’, ‘genero neutroa’ edo ‘mugarik gabeko generoa’ bezalako kontzeptuak entzutea. Ez da beharrezkoa kontzeptu guzti-guztiak ezagutzea, baina bai behintzat jakitea genero-identitatearen mugak zabaldu direla eta aukera guztiak baliagarriak direla”. Erretratu zabal hori nork egiten duen da, ordea, gakoa. Eta zein baldintzatan.\nZinegoak 2004. urtetik aurrera egiten den Bilboko Gaylesbitrans Nazioarteko Zinema eta Arte Eszenikoen Jaialdia da, kultura, zinema eta aste eszenikoen bidez sentsibilizazioa bultzatzeko asmoz. Egun, Zinegoak erreferente bihurtu da nazioarteko LGTB jaialdietan eta urtero 100 bat lan pantailaratzen ditu, gehienak nazioarteko jaialdietan sarituak izan direnak. Zinegoakeko kultur-programazioa kalitatezko zineman eta arte eszenikoetan oinarrituta dago. Halaber, bere jarduera guztiek lotura dute honako ezaugarri guztiekin: arrazoi afektibo sexualengatik bazterkeria eragoztea, eta nazioartean gertatzen diren giza eskubide guztien urraketen eta familia eredu berrien ikusgarritasuna bultzatzea. Urtero ematen duten Ohorezko Saria aurten Sébastien Lifshitz zinemagile frantsesak eramango du, jaialdiarekin bat datorren filmografia oparoa ikusarazteko. Lifshitzek LGTBIQ+ mugimenduaren errealitatetik abiatutako film andana zuzendu ditu, baita nazioarteko sari ugari jaso ere, Jean Vigo saria eta Berlinaleko bi Teddy Award, besteak beste. Azken sarietako bat Wild Side (Alde basatia, 2004) filmarekin jaso zuen, zeinak emakume transexuala duen protagonistatzat; Lifshitz bera komunitatearen parte izateak ematen dio lanari gertutasun moduko bat.\nAurtengo edizioaren ildora itzulita, generorik gabeko gizartearen utopian zentratu da jaialdia. Ez da apustu inuzentea gaia agendaren lehen lerrora ekartzea kontuan izanik Espainiako Berdintasun Ministerioa prestatzen ari den Trans Legearen zirriborroa, edo azken boladan transexualitatearen gaia hartzen ari den presentzia. Komunitate horrek jasaten dituen erasoak salatzea behar argia da; joan den azaroan Bartzelonako etxe atarian jipoitu zuten 19 urteko transexual iruindarra eta gona eramateagatik eskolako psikologoarengana bidali zuten 15 urteko mutil bilbotarraren kasuak ditugu jazarpen horren adibide. Horretaz gain, homosexualitatea "sendatzeko" terapiak legez debekatzeko eskatu du hainbat kolektibok berriki, eta ugalketa lagundua emakume guztiei zabaltzearen aurka bozkatu berri du, bigarrengoz, Frantziako Senatuak; gizarte-segurantzaren ordainketa bakarrik bikote heterosexualei bideratzearen alde agertu dira. Horrelako gaiak biltzen dituen jaialdia beharrezkoa da, eta ez soilik ezkutuan dauden horiek ikusarazteko, baizik eta, batez ere, gizarteari isla egiteko; nork bere burua zalantzan jarrarazten duen isla.\nZinegoak Jaialdiak hiru sail ofizial bereizten ditu: FIK (Fikzioa), DOK (Dokumentala) eta KRAK (Narratiba berriak). Sailetako bakoitzeko balorazioa LGTBIQ+ komunitateko eta zinema industriako profesionalek osatzen dute, epaimahai mixtoa lortuz. Alde batetik, gaiekiko gertutasuna duenak, esperientzian eta bizipenetan oinarrituta, gaia jorratzeko etika ziurtatzen du; bestalde, zinemako langileak istorioa kalitatez kontatua izatea bermatzen du, eta alderantziz. Bien arteko kontsentsutik adosten dira jaialdian ikusiko diren filmak, eta bi aldeek erabakita banatzen dira gero sariak. Maren Gonzálezek, Zinegoakeko programatzaileak, taldean sarri eztabaida izan dutela dio: jaialdi tematikoa ala zine jaialdia izan. Argi dago ez dela eztabaida erraza, jaialdiaren helburuaz ezbaian ari direlako. Zinegoak topagunea da, zeinetan komunitate baten partaide diren agenteek kanpora begirako bat egiten duten; erakustaldia da afina denarentzat, eta bada baita ere kolektibo baten printzipioen manifestua. Edonor izan al liteke, ordea, aldarri horien bozeramaile? Zilegi al da komunitateko kide ez den pertsona bat bollera, marika edo transen bizitzen inguruan aritzea?\nZinema dokumentalaren eta antropologiaren oinarrien etikaren bilaketara garamatza eztabaida honek. Eta ez naiz ari egileen "LGTBIQ+ txartela" erakutsi beharraz, edo norberaren zapalkuntzen zerrenda idatzia frogatu beharraz ezeren inguruan hitz egiteko. Film autobiografikoak soilik egiten bukatuko genuke horrela. Aitzitik, modari segiz gai horiek lantzeak norbere pribilegioen hausnarketarik eza dakarrenean, susmagarri egiten zait. Nago erregimen heterosexualetik ateratzen diren bizi proposamen edo saiakerak marrazten direnean, beharrezkoa dela pantailatik harago esperientzia bizi izana horien berariazkotasuna jasotzeko. Eta esperientzia hori denok daukagu, baina ez alde beretik eta modu berean. Ez naiz etikaren endogamia batez ari, nork bere istorioa kontatzeko beharraz baizik. Edo, funtsean, nork bere burua kokatzeaz zapalkuntza anitzen munduan, eta kokaleku horretatik kontatzeaz. LGTBIQ+ komunitateko protagonista erreferenteak egotea bezain garrantzitsua iruditzen zait filmeen egileen ikuspuntua agerian gelditzea, nondik eta nola adierazten den hausnartzeko. Zilegitasuna, gero, komunitateak esleituko dio, ala ez.\nKanal hauetan artxibatua: Zinegoak | LGBTI | Bilbo


Hegaldiren bat erreserbatu duzu eta ezeztatu nahi duzu? - kontsumoBIDE - BLOGA\nHorrelakoren bat entzuna izango duzu jada: "… jakinarazi nahi dizugu, COVID-19 birusaren ondorioz, zure hegaldia bertan behera geratu dela. Aukera hauek eskaintzen dizkizugu … ". Koronavirusaren ondorioz bizi dugun alarma-egoera dela eta, airelinea askok aurre hartzen ari dira bidaiatzeko aukera ematen duten baldintzekin gerta daitezkeen aldaketei; horrelako mezuak, ondorioz, maiz entzuten ditugu.\nEta nerbioak iritsi dira….zer egin behar dut? Dirua itzuliko ote didate?\nEgoera horren aurrean, lasaitasuna mantentzea da lehen urratsa. Kontuan izan, hegaldiaren egunera arte, astia baduzula informatzeko eta erabakiren bat hartzeko (baita hegaldiaren data gertu egon arren eta oraindik airelinearen berririk izan ez baduzu ere. Noizbait informazioa jaso beharko duzu). Konpainia zurekin harremanetan jartzen ez bada, kontsultatu webgunea, aplikazio mugikorra edo beste edozein komunikazio-bide, horien bidez abisu bat argitaratu duten jakiteko.\nZure bidaia, demagun, maiatzean da, eta ezeztatu nahi duzu? Azter itzazu kontratuaren baldintzak, zigorra jaso baitezakezu ezeztatzea erabakiz gero. Saia zaitezke akordio batera iristen, dena den, ez dakigunez data horretan zein egoera izango dugun; onena itxarotea litzateke.\nNolanahi ere, gure lehenengo gomendioa beti da negoziazioa, eta are gehiago horrelako egoera baten aurrean. Beraz, saia zaitez konpainiarekin akordio batera iristen. Lortzen ez baduzu eta erreklamazio bat jarri nahi baduzu, gogoratu agintaritza eskuduna AESA dela, Aire Segurtasuneko Estatu Agentzia.\nBide batez, gune bat prestatu dugu erabilgarriak izan daitezkeen kasu errealekin. Kontsultatu, esteka honetan.


Bidasoko Deportatuak. Erakusketa Ibiltaria Irunen ikusgai | Angula Berria\nHasiera » Bidasoko Deportatuak. Erakusketa Ibiltaria Irunen ikusgai\nBidasoko Deportatuak. Erakusketa Ibiltaria Irunen ikusgai\nOstirala, Urtarrila 15, 2021 - 10:00 -tik Osteguna, Abendua 30, 2021 - 19:00 -ra\nKepa Ordoki Memoria Historikoa Bidasoan.- Bera eta Hondarribia bisitatu ostean, Bidasoko 90 deportatuak xede dituen erakusketa irungo Oiasso museoan egongo da ikusgai, urtarrilak 15etik aurrera. Kepa Ordoki Memoria Historikoa Bidasoan elkarteak antolaturiko erakusketa museoaren ohiko ordutegian bisitatu ahalko da, urtarrilak 30 arte.\nDeportazioa jasan aurretik, irun jatorri duten deportatu askok 1936ko Estatu kolpearen aurkako erresistentzia mugimenduetan edota militantzia politikoan ¡biliak ziren. Honela, Hendaian errefuxiatu izateaz gain, bortxazko lekualdatzea jasan zuten. Hori da Eugenio Allí Ferrero, Antonio Berbel Hita edo Tomas Zubizarreta Lazcanoren kasua. Lehena, Agrupación Socialistakoa zen. Beste biak, alderdi komunistakoak. Hirurak ziren irungo Fronte Popularraren partaide.\nBeste batzuek berriz, Hendaian hasi zuten erresistentzia mugimenduarekin harremana. Jose Alzuri Larrechea, Luis Duipan Muguruza eta Carlos Lecuona Recarte, RIF-eko (Résistance intérieure francaise) kide izan ziren ll. Mundu Gerran, nazien okupazioa eta Vichyren frantziari aurre eginez.\nIrun jatorri duten 21 deportatuetatik bost erail zituzten kontzentrazio esparruetan: José Casal Añorga (Mauthausen — Gusen), Enrique García Pérez (Mauthausen — Gusen), Francisco Martínez Eizaguirre (Mauthausen — Gusen), Vicente Retegui Etcheverria (Buchenwald — Flossenbúrg) eta Tomas Zubizarreta Lazcano (Neuengamme — Bremen - Farge).\nBidasoko Deportatuak | Erakusketa lIbiltariaren baitan, Etxahun Galparsoro historialariak naziek deportaturiko hego euskal herritarrei buruzko hitzaldia eskainikoa du urtarrilak 29an. Jardunaldia Oiasso museoan bertan burutuko da, arratsaldeko 19:00etan.\n“ Biloao en Mauthausen: Memorias de supervivencia de un deportado vasco ” liburuaren idazlea da. Bertan, Marcelino Bilbao Bilbao osaba zaharraren testigantza irakurri daiteke. Baita ere, Josu Chueca historialariarekin batera, “ Euskaldunen deportazioa Hirugarren Reicheko esparruetara (1940 — 1945) ” txostena idatzi du, Gogora, memoriaren, bizikidetzaren eta giza eskubideen institutuarentzat.\nKepa Ordoki — Memoria Historikoa Bidasoan elkarteak sorturiko erakusketa 27 panelez osatua dago. XX. mendeko erregimen totalitarioetan hasita, deportazioaren testuingurua azaltzen da. Ondoren, Bidasoa inguruko eta europako esparru nagusien berri ematen da. Azkenik, Bidasoko hainbat deportaturen xehetasunak eskaintzen dira.


2009 otsaila | Hetzordua\notsaila 28th, 2009\nEskolak euskaldundu behar du, Nafarroa\nGaur erreflexio eguna da baskongauentzat eta horregatik ez dut hitz egingo ez Tontxuk eginikoaz ez eta Basagoitik terrorismoa eta hezkuntza ereduak gai nagusiak direla esan izanaz. Ez. Gaurkoan Nafarroari buruz idatziko dut eta bertan azken asteotan gertatutakoaren inguruan.\nAzter dezagun errealitatea: Perez-Nievasek (CDN) proposamen bat egin du D ereduan euskara orduak kendu eta ingelera jartzeko, hau da, TIL eredua ezartzeko. Bere Gobernuan UPNko kideak daude eta ziurrenik baita PPko militanteak ere. Eta gobernuan dago PSNri esker. Beraz hiru alderdi horiek zuzenean edo zeharka erabaki dute D ereduarekin amaitu eta euskaraz ikasteko eskubidea Nafarroatik desagertaraztea.\nEta zer egiten du NaBaik (PNV-EA-Aralar-Batzarre) horren aurrean? Ba momentuz ezer gutxi! Hori bai, begi onez ikusi zuten Euskarabidea (hasiera batean Vascuencearen Instituto Navarroa) sortzea, baita Azanza horko presidente izatea. Antza euskararekiko konpromiso handia zuen. Ikusi dugu bada zertarako balio izan duen institutu horrek! UPN-CDNri aurpegia garbitzeko baino ez! Eta Azanzak honen aurrean bi aukera ditu: ados dagoela esatea edo, bestela, dimisioa aurkeztea. Eta euskaltzale direla dioten parlamentario horiek ere Euskarabidea iruzurraren aurkako neurriak hartu beharko lituzkete.\nGaur erreflexio eguna dute batzuek. Eta gertakari hauek ere erreflexioan lagundu beharko lukete. Alderdi horietako bat bozkatu zuenak ikus dezala zer egin duten bere botoarekin. Eta aurka dagoenak hurrengo ostiralean, martxoaren 6an, Iruñean egongo den manifestaldian du aukera Perez-Nievas eta Azanzari bere iritzia emateko.\notsaila 27th, 2009\nAgian hau beste batean ere kontatu dut. 2001. urtea zen eta Europan Bologna Prozesuaren inguruan hitz egiten hasi ziren hainbat ikasle talde. Lehenengo berri hura nik neuk jaso nuen Suedian egon zen bilera batean, Göteborgen. Bertan globalizazioa ona zela esaten zuten batzuk ere baziren eta Bologna horren adibidetzat hartu zuten. Handik hilabete batzuetara Bartzelonan CEPCrekin eginiko bilera baten ostean (gaur egun SEPC) gai honi heltzea erabaki genuen ikasle mugimenduan.\nOraindik inork gutxik hitz egiten zuen garai hartan Ikasle Abertzaleakek datuak bildu eta ikertzeari ekin eta Bologna Prozesuari lehenengo kritika egin zion. Baina 2010a ez zen, nonbait, hain gertu geratzen eta lehenengo ikasturte hura hitzaldi batzuekin landu zen. Nik neuk bat eman nuen Leioan egin zen akanpada batean eta jendeak aurpegi arraroak jartzen zituen. Eta ze eztabaida handiak genituen barnean! Oraindik gogoan dut bilera luze kilometriko horietako batean Bologna Prozesuaren eragina eztabadaitzeri ekin geniola, “Tendentzia Berriak” izeneko barne dokumentu bat hartuz. Eztabaidaren muina Bolgonaren eragina neurtzea zen eta han agertu zen Filologia gehienak desagertuko zirela. Bera filologiako ikaslea zen eta ezetz, hori ezinezkoa zela (gogoratzen?). Hori gertatu aurretik Filologia eta Historia fakultatean manifestaldiak egongo zirela et dekanoak ezingo zuela egoera hori aurrera eraman esan zuen. Bada! Biok arrazoia genuen: begira bestela gaurko Berria eta Gara.\nEta norbaitek historio hau asmatua dela uste badu San Google-i eskatuko diogu arrazoia eman dezan. IAk noizbait esan al du etorkizunean Filologia eta antzeko karrera batzuk interes ekonomikoen arabera desagertu daitezkeela? Bai! Hemen demostrazioa. Eta hemen beste dokumentu interesgarri batean, 12. orrialdean.\nEz dakit aposturik egin genuen, lagun, baina pote bat gutxienez zor didazu. Eta erantzuna asmatzearren beste bat nik zuri.\nBolognazaleak orain konturatu dira ez zela hain ona!\notsaila 26th, 2009\nMotzean. El Correok beti egin du boterearen alde, boteretsuaren alde eta diruaren alde. Eta hara hor, Bolognaren alde egiten zuena orain kezkatuta agertzen dela: http://www.elcorreodigital.com/vizcaya/20090226/pvasco-espana/guerra-abierta-carreras-20090226.html\nEuskal Unibertsitatearen inguruko berriak\notsaila 16th, 2009\nMikeli esker (azken tximinoa) enteratu naiz atzo Noticias de Gipuzkoan Euskal Unibertsitateari buruzko erreportaje bat zegoela. Erreportajea ondo dago, egia esanda, baina harritzen nau orain atera izana, berria balitz moduan, Gara eta Berrian aspaldi garrantzia eman baizitzaion (portadan agertu zen bietan 2008ko ekainaren 29an!).\nMikelek komentatzen zuen ea informazio gehiago emateko norbait bazegoen. Beno, informazio nahikoa dator hor jarritako horietan, baina agian osatuagoa da iaz EHBEk ekoitzi zuen materiala, CD batean bildu baitzuten eta 2.000 UEUkideri banatzeaz gain sarean ere eskuragarri jarri. Bideoa eta guzti osatu zuten gaiarekin. Gainera berri hau ere plazaratu zuten egun berean.\nLan handia egin zen iaz proiektu hau hedatzen eta Skatu taldeak abesti bat egin zuen Iruñean eginiko Euskal Jairako.\nDatu askoz gehiago eman daitezke gaiaren inguruan, baina berez hor zehaztutakoarekin nahikoa da hasteko. Badirudi momentuz ez dutela esan nahi zein karrera egongo diren, baina beno, azken proposamena egin behar zen bileran egon zenez oso interesgarriak izango direla esango dut. Berriro matrikulatzeko modukoa horietako baten bat. Eta pista gehiago nahi duenak martxoaren 28an egingo den “Euskal Unibertso”ra itxoin beharko du, bertan egongo diren hitzaldiak karreren arabera antolaturik egongo baitira…\notsaila 14th, 2009\nHerenegun, osteguna, 200 urte beteko zituen Darwinek bizirik balego. Zorionez berak aurkitutako legeek funtzionatzen dute eta Charles zaharra aspaldi hil zen. Era berean 150 urte betetzen ditu urte honetan “Espezieen Jatorria” bere liburu bikaina argitaratu zuenetik. Handik aurrera milaka, ehunka mila, agian milioika orrialde idatzi dira gai honen inguruan.\nJoan zen asteartean Iñako Perez errektore ohia entzun nuen Radio Euskadin eboluzioaren inguruan hitz egiten. Egia esan kazetariak aurretik hitz egin zuen kreazionistari sutsuki erantzun ziezazion nahi zuen, baina Perezek bi gauza utzi zituen argi: ez zen polemika tontoan sartuko memelokeriak esaten zituen mediku harekin; eta EiTBko kazetariek ez dakite gehiegi ere eboluzioaren inguruan.\nGertakari honek kezkatu ninduen. Nola da posible 150 urte geroago oraindik ere kreazionista bati 20 minutu irrati eskaintzea? Nola da posible EiTBko aurkezlearen bi galdera berdin-berdinak izatea eta gainera inongo logikarik gabe? Nola da posible medikuak nukleotido, proteina eta ARNaren inguruan hitz egiten hastean kazetariak moztu eta horren inguruan ulertzen ez dutela esatea?\nHarridura sortu dit beti zientzia ikasten genuenok historia, filosofia, gizarte zientziak eta hiru hizkuntza ikasi behar izatea eta letrak ikasten zutenek gehienez ere estatistikan ikustea zenbakiren bat. Euskal Herrian milaka dira urtero bizitzaren inguruan ezer jakin gabe eskola bukatzen duten ikasleak. Ez diot genetikaren printzipio guztiak ez eta kimika organikoa ikasi behar denik. Baina Darwinek esandakoa nor/zer garen ulertzeko ezinbestekoa dela uste dut.\notsaila 13th, 2009\notsaila 5th, 2009\nGeorge Orwellen 1984 eleberrian pentsamendu krimenen inguruan hitz egiten du. Crimentalak gaztelerazko bertsioan (euskarazkoa badut, baina ez dut begiratu). Gaur D3M eta Askatasuna aurkez ez daitezen ematen dituzten argudioak irakurri ditut eta uste dut hurrengo hauteskundetara ni ere ezingo nintzela aurkeztu, nahiz eta nafarra naizenez ezin dudan bozkatu ere egin. Zergatik:\n- Nik ere sinatu nuelako gazteriaurrera manifestua. (http://www.google.es/search?hl=eu&client=firefox-a&rls=org.mozilla%3Aeu%3Aofficial&hs=QwX&q=gazteria+aurrera+galder+gonzalez&btnG=Bilatu&meta=)\n- Ni ere joan naiz hainbat Topagunetara.\n- Presoen aldeko manifestaldi nahikotan egon naiz.\n- Herritarren Zerrenda eta Altsasuko Sozialisten Batasuna aurkeztearen alde sinatu nuen. Baita Nafarroako Autodeterminazioaren Bilgunearen alde eta Altsasuko Indarraren alde ere.\n- Presoren bat edo beste bisitatzera joan izan naiz aukera izan dudanean, eta beste batzuei idatzi.\nNi ere kriminal bat naiz, beraz. Crimental.\nEspainiar Curriculuma egitEA\notsaila 4th, 2009\nAurreko hauteskunde batzuetan Eusko Alkartasunak “egitEA” leloa erabili zuten behin eta berriro. Eta badirudi oraindik ere gogoak dituztela Espainiar Curriculuma eraikitzen jarraitzeko. Atzo Tontxu Camposek urgentziaz eta dekretuz Batxilergorako Curriculuma aurkeztu zuten. Aldaketa gutxi, Espainia gehiago. Eta euskalduntzeko ideia bai biana neurririk ez. EHBEk irakurketa interesgarria egin du bere webgunean: http://www.euskaleskola.org/index.php/plazara-mainmenu-26/inposaketarik-ez-mainmenu-58/298-guk-geurea-euskal-curriculuma\nCiudadania, Curriculum, Constitución\nAsteazken honetan “C” hizkiarekin hasten diren hiru hitz ezberdinen inguruan hitz egin zen. Lehenengoa Ciudadanía zen. Bigarrena Curriculum. Hirugarrena Constitución. Eta hiru hitz horiek auzitegiek elkartu zituzten, gobernu eta gobernutxuentzat pozgarria izan zen egun batean.\nBigarrena, eta zalaparta gehien sortu zuena, batez ere interpretazioatera ireki zelako Espainiako Epaitegi Gorenak “Educación para la Ciudadanía” ikasgaiaren inguruan eginiko epaia izan zen. Epai horren arabera ikasgai horri kontzientzia eragozpena egitea ez zen zilegi, ikasgaiak Espainiar Konstituzioaren baloreak baino ematen ez zituen bitartean. Hau da, 2. artikuluak dioen bezala Espainia nazio zatiezina dela ikasten den bitartean, edo 8. artikuluak dioen bezala armadak bere osotasuna mantentzen duela irakasten den bitartean arazorik ez! Hori bai, “polemikoak” ziren gaiak ekidin behar zirela ere estean zuen. Eta nola nik polemika nahi dudan gaiarekin egin dezakedan hemendik aurrera Euclidesen geometria ikasi ez dadin proposatuko dut, nire moral Riemanniarrak espazio lauak zikinak eta pornografikoak direla esaten duelako.\nLehenengo epaiak, ordea, zarata gutxiago sortu zuen. EAEko Curriculuma legezkoa zela esaten zuen eta ez zegoela arazorik hizkuntza eskakizunekin ez eta Ciudadanía ikasgaia irakasteko irizpideekin ere. Argigarria oso. EAEko Curriculuma, Tontxu Camposek (Eusko Alkartasuna) proposatu zuen hori LOEren garapen soila zela genionean arrazoia genuen. Espainiako Konstituzioaren baloreak ikasteko balio zuela genionean ere arrazoia genuen, beraz. Argigarria oso. Hiru hitz, oso elkarrekin.


Tecnología. EIC BBK ayuda con las tecnologías a las personas con discapacidad - Up Euskadi\nEIC BBK-k erakutsi du nolako potentziala duten teknologia berriek ezintasunen bat duten pertsonen bizitza hobetzeko\n2014ko Azaroa 04\nIkerketa genetiko eta teknologia arloetako espezialistak Bilbon elkartu ziren urriaren 27an, “Aurrerapenak genetika eta gizarte-teknologian mendeko pertsonen arretaren arloan” jardunaldian. Topaketa horretan erakutsi ziren nolako aurrerapenak lortu diren Síndrome de Dravet Fundazioak bultzatutako EIC BBK osasun arloko ikerketa zentroan.\n(eHealth Innovation Center) zentroan askotariko berrikuntza teknologikoak garatzen dituzte endekapenezko gaixotasunak dituzten pertsonen eta beren familien bizitzak hobetzeko. Síndrome de Dravet Fundazioak BBKren laguntzarekin sortutako ekimena duela urtebete jarri zen martxan eta urriaren 27an jardunaldi bat antolatu zuten, batetik, zentroko proiektuak aurkezteko eta, bestetik, ikerketa genetikoan eta teknologia sozialean eman diren aurrerapenak erakusteko.\nEIC BBK-k konponbide teknologiko berriak sustatzen ditu Dravet sindromea eta antzeko patologiak dituzten pertsonentzat. Eta Ana Zorrillak, EIC BBK zentroko zuzendariak, aurkeztu zituen zentroan garatu dituzten bi berrikuntza. Lehena gaueko konbultsioak detektatzeko gailua da. Sistema Kinect 2.0 teknologian oinarritzen da eta senitarteko edo zaintzaileei abisatzen die gauean epilepsia atakeak gertatzen direnean. Bigarrenak Inclusive Smart School du izena eta atzerapen kognitiboa edo ezintasuna duten haurrak eskolan integratzeko ikasgela bat da. Proiektua irailean inauguratu zen Donostiako Axular Lizeoan.\nAurrerapenak genetikan eta gizarte-teknologian mendeko pertsonen arretaren arloan topaketan hainbat adituk parte hartu zuten, besteak beste, Julián Islak, Síndrome de Dravet Fundazioko presidenteak eta Pablo Lapunzinak, Madrileko Genetika Mediku eta Molekularreko Institutuko zuzendariak. Azken horrek Genetic Test proiektua aurkeztu zuen, gaixotasunak adin goiztiarragoetan detektatzeko froga bat. Bestalde, Oscar Sanz Microsoft Ibérica enpresako Osasun arloko zuzendariak teknologia berriez hitz egin zuen. Esan zuen potentzial handia dutela mendekotasuna duten pertsonen zaintzarako eta Xbox Kinect aparatua jarri zuen adibide bezala.\nDravet sindromea entzefalopatia epileptiko bat da, haurrak urte bat bete baino lehen agertzen da eta sintoma larriak eragiten ditu, hala nola krisi epileptikoak eta adimen ezintasun larria. EIC BBK zentroa Izarra Centre udal eraikinean kokatuta dago, hots, Ermuko Udalaren eraikin teknologiko eta enpresa haztegian.


SU TA GAR - EUSKALTALDEAK\nHasiera » Portfolio » SU TA GAR\nheavy metal, sutagar\nSu ta Gar 1987an Eibarren sorturiko Heavy Metal musika taldea da.\nAitor Gorosabel, Asier Osoro, Xabier Bastida eta Borxa Arrillaga dira taldearen sortzaileak.\nLehen kontzertua 1988ko abuztuaren 14an eman zuten Ondarroako gaztetxean eta lehen grabaketa 1989an izan zen. Maketa honek arrakasta handia izan zuenez bigarren proiektu bati ekin zioten, gaur egun arte beste hainbat lan grabatuz.\nBigarren maketa honek Su Ta Gar-en lehen diskoa ateratzea ahalbidetu zuen Euskadi Gazteako 1. maketa lehikaeta irabazi zutelarik. 1991an lehen diska Jaiotze basatia argitaratu zuten eta Euskal Herriaz gain, Austria, Suiza eta Alemanian aurkeztu zuten.\n1992an, taldeak Esan Ozenki disketxea aukeratu zuen bigarren diskoa kaleratzeko. Hortzak Estuturik izenarekin 3.diskan heavy-a, thrash eta metal estiloarekin nahasi zuten, bizkortasuna, gogortasuna eta aldi berean kantu melodikoak eginez. Lan honek taldea sendo ezagutarazi zuen Euskal Herrian zehar. 1993an taldeak bira bat egin zuen Europan zehar, E.H Sukarrarekin batera. Biraren azken kontzertua Eibarren eman eta More Volumen Tour – Su Ta Gar Zuzenean izenarekin kaleratu zuten VHS formatodun bideoa.\nUrte honen irailean berriro estudioan sartu eta Munstro Hilak izeneko 3. lana kaleratu zuten. Disko horretan eboluzioa nabarmena da, erritmoak astunagoak dira, Metallica edota Panteraren influentziak argi uzten eta nortasun indarra galdu gabe. Bitxikeria bezala esan behar da “Hortzak Estuturik” eta “Munstro Hilak” lanetan, nabaria dela Aitorren ahotsean aldaketa bat dagoela. Bere ahotsa orain grabeagoa da, lehen tinbrea agudoagoa zelarik.\n1995ean Borxak istripua larria eduki zuen taldea utzi behar izan zuen, behintzat eszenatokitik. Beraz Galder, Borxaren anaia gaztea hasi zen bateri jotzaile lanetan.\nHorrela 1996eko maiatzean Sentimenak Jarraituz izeneko 4.diskoa kaleratu zuten. Hamalau kantuko lan honekin batera, lehenengo aldiz, bideoklip bat aterako zuten, diskoari izena ematen dion abestiarekin. Bideoklipak hainbat sari jaso zituen. Musikaren aldetik, “Sentimenak jarraituz” nahiko disko zabala da Rock esparruan, non, bitxikeria gisa, “Errepide hontan galdurik” izeneko Ska abesti bat sartzen duen taldeak.\nLan hau Frantzia eta Espainia aldean aurkeztu ondoren, berriro bateria jole aldaketa egongo da. Orain Iban Zugarramurdik hartuko du baketen ardura. Bateri jole hau, Baldin Bada edota Maixa eta Ixiar taldeetan aritutakoa zen, besteak beste.\n1997ko iraila eta urria bitartean Agur jauna gizon txuriari 5.lana kaleratu zuten. Disko honetan thrash metal indartsu eta pisutsua jorratuko zuten gehienbat. Soinu geldoagoa lehenengo diskoekin konparaturik, eta Aitorren ahotsa garratzagoa eta urratuagoa agertzen da. Urte hartako azaroan “Etsaiak” taldearekin batera diskoa Kuban aurkeztu eta abenduan Euskal Herrian aurkeztu zuten.\n1998an taldeak Herri Mugimenduaren “Abialdia” rako abestia egin zuen “Abian” izenarekin.\n1999ko ekainean jarraitzaileek eskatuta beraien bi maketak berrargitaratu zituzten Su ta gar 1987-1989 izenburupean Gaztelupeko Hotsak diskoetxearen eskutik. CDak kartoizko kutxa darama taldekideen argazki eta PCetarako egokitutako bideo batekin. Bideoa “Jo ta ke” abestiarena da.\nUrte bereko uztaila eta iraila bitartean estudioan sartu ziren disko berria grabatzeko asmoz. Azaroaren 8an Gor diskoetxearekin batera Homo_Sapiens? izeneko estudioko 6.lana atera zuten. Lan honetan lehenengo diskoetako freskotasuna berreskuratzen dute, neurri batean, thrash metalarekin nahastuta baina “Agur Jauna gizon txuriari” baino pixka bat azkarrago eta melodikoagoa.\n“Homo_Sapiens?” diskak salmenta kopurua handituko zuen, eta askorentzat beraien diskarik onenetariko bat da. Zuzenean aurkezteko argi muntaia berezia erabili zuten, horregatik soilik Euskal Herrian aurkezpenak egingo zituzten. Beraien erakustaldia argitaratzeko asmoz, Iholdi Iparraldeko herrian, 2000ko apirilaren 1ean, bideoa grabatu eta “Homo Sapiens Tour 2000” izenarekin argitaratu zuten. Hau diskoetxe berberarekin atera zuten. Zinta honetan azken hiru disketako 14 kanta bilduko zituzten, gehigarri gisa maketako “Basamortuetako zalduna” kantua ere sartuko zutelarik.\n2000aren bukaeran eta 2001aren hasieran lau kontzertu grabatu ostean, zuzeneko diska bikoitza prestatu eta 2001eko apirilean atera zuten, Jo Ta Ke izenarekin. Oso diska arrakastatsua izan zen eta toki askotan aurkeztuko dute, jendetza handia bilduz. Diska honetan aurreko sei disketako abesti batzuetatik aparte iparraldeko Gaur olerkiak, bihar presoak bilduman argitaratutako “Eromena” izeneko abestia ere sartu zuten . Gainera La Polla Recordsen “No somos nada” abestiaren bertsioa ere sartu zuten oroigarri gisa. “Jo Ta Ke” aurkezpen bira hasi bezain laster, Iban Zugarramurdik baketak utzi eta bere lekuan Galder Arrillaga sartuko da berriro taldean. Borxaren anaiak gaur arte dihardu taldean.\n2002an Su Ta Gar-ek “Gaztea” izeneko abestia argitaratu zuen LP gisa Euskal Herriko Gazte Mugiemenduaren egoera zela eta. Hainbat kontzertu egin ondoren, 2003ko apirilean Itsasoz beteriko mugetan 12 abestiko estudioko zazpigarren lana atera zuten. Lan honetan musika gogorra zein lasaiagoa egingo dute. “Agur Jauna gizon txuriari” eta “Homo_sapiens?” diskako Thrash Metal doinua pixka bat leunduko dute, eta heavy klasikoa zein hard rock-a landuko dute, balada hunkigarri eta toke modernoekin. Aipatzekoa da azken orduan sartu zuten Euskaldunon Egunkaria-ren “Zu zara Egunkaria” izeneko omenezko kantua. Bossannova landuz beraien estilotik urrun dagoena, baina komunikabide honen itxiera dela eta prestatu zuena Aitorrek 1993ko ekitaldi baterako.\nAurkezpen kontzertu batzuk bertan behera gelditu ziren Aitorren eztarriko ebakuntza bat zela medio. Bestalde Asociación de Víctimas del Terrorismo Espainiako erakundeak, taldearen hitzetan terrorismoari apologia interpretatuko du eta kontzertu batzuen bertan behera geratzea lortuko zuen. 2004-an Iker Trebiño klip ekoizlearekin, “Bizitzaren Borroka” abestiaren inguruko bideo klip-a grabatu zuten. Diska berria atera baino lehen hiru urte egon ziren emanaldiak eskaintzen. Azpimarratzekoa da 2005eko Gernikako Metalway jaialdian eman zutena, Saxon bezalako talde ezagunekin.\n2006ko apirilaren hasieran Jainko Hilen Uhartean izeneko zortzigarren estudioko lana atera zuten. Aldaketa nabarmena da oraindik aurrera diskoetxe propioa sortuko dutela, soilik beraien lanak argitaratzeko. Beraz diska “Jo Ta Ke Ekoizpenak” izeneko diskoetxe berri batekin editatuta dago.\nHorrez gain, Juanma Bajo Ulloa zine zuzendari famatuarekin “Itxaropen Hitza” abestiaren inguruko bideoklip-a grabatu eta diskoan sartu zuten. Klip honek sari dexente jaso ditu. Diska honek 11 kanta ditu, non Heavy klasikoa, thrash metal-a eta batzuetan Nu Metal kutsu bat bi abestietan tartekatzen dituzten. Azken lan honetan aspaldiko disketako (“Homo_sapiens?” esate baterako) baladen doinu akustikoa berreskuratzen dute bi kantuetan.\n“Jainko hilen uhartean” leku askotan aurkeztuko dute, aspaldiko partez Inglaterrara ere joan ziren. Oraindik taldearen kontrako kanpainia politikoak jarraitzen du, Madrileko kontzertu bat bertan behera utziz.\n2007ko apirilean “Su Ta Gar zuzenean More Volumen Tour” bideoa DVD formatuan berrrargitaratuko zuten, eta bira horretako argazki sorta gehi gaztelera, frantsesaz eta ingelesesz egindako azpitituluak sartuz edizio berrian.\nUrte horren abenduan, Durangoko Azokari begira Une iraunkorrak DVD berria aterako dute. Han “Jainko Hilen Uhartean” birako hiru kontzertuen irudiekin osatutako 75 minutuko kontzertu bat bira, estudioko, zein azken bideoklip-aren grabaketako irudiekin osatuta dago.\nSu Ta Garrek 2007an 20 urte bete zituen musika munduan eta horrela ospatu zuten. 2008 urtearen hasieran taldea sortu zenetik izandako baxu-jotzaile, Asier Osorok, taldea utzi eta Drindots erromeria taldean aritutako Igor Oiarbidek hartuko du bere lekua. Horrela Durangoko “Plateruena” antzokian grabaturiko Su Ta Gar 20urte zuzeneko diska bikoitza kaleratu zuten.\n2012an, hainbat baxujole ezberdinen aldaketekin estudioko 9.lana kaleratu zuten Ametsak Pilatzen izenburupean. Diska hau “Hortzak Estuturik” diskaren girorantz jota hasierako prologo instrumental batekin hasten da lehen kantua, doinu gogor eta melodikoak falta ezin direlarik.\nGaur egun Euskal musikarentzat talde klasiko eta eredugarri bihurtu da Su Ta Gar. Euskaraz egindako rock gogorra eta Heavy Metal-ren aitzindariak dira. Beraien pausoei jarraituz Latzen, Berri Txarrak, Eraso edota Idi Bihotz bezalako taldeak sortu dira. Indar handiko taldea da urteetan ibilbide luze eta zabala duelarik. Aitor Gorosabel, talde burua, abestiak egin, ahotsa jarri eta solo etaz ere arduratzen da.\nAitor Gorosabel: Ahotsa eta gitarra bakarlaria/li>\nIgor Diez: Baxua eta ahotsak\nXabier Bastida: gitarra erritmikoa/li>\nHOMO SAPIENS? (1999)\nSU TA GAR 1987-89 (1999)\nJO TA KE (Zuzenekoa) (2001)\nJAINKO HILAREN UHARTEAN (2006)\nheavy metal sutagar


Jaiotzak %10 gutxitu ziren 2013ko bigarren hiruhilekoan\nHomeGaiakJaiotzakPrentsa Oharrak Jaiotzak %10 gutxitu...\nEUSKAL AEko JAIOTZEN ESTATISTIKA (JAIE) 2013ko 2. hiruhilekoa\nEzkongabeko amen jaiotzak, %37\nEuskal AEn jaiotako haur kopurua: 2013ko bigarren hiruhilekoan, Euskal AEn 4.820 haur jaio ziren, iazko aldi berean baino %10 gutxiago, Eustaten datuen arabera. Jaiotzak hiru lurraldeetan gutxitu dira: Gipuzkoan %-11,3, Bizkaian %-9,4 eta Araban %-9. Araban 793 haur jaio ziren, 1.571 Gipuzkoan eta 2.440 Bizkaian.\n2013ko apiril, maiatz eta ekainean ezkontzaz kanpo jaioak guztizkoaren %37,1 izan ziren (%34,5 2012ko hiruhileko berean). Bizkaia (%37,3) izan zen Euskal AEko kopuru orokorraren gainetik ibilitako lurralde bakarra. Gipuzkoan eta Araban, %36,9.\nJaiotza-hurrenkeraren arabera, 2013ko bigarren hiruhilekoan, erdiak baino gehiago, 2.494, lehenengo haurrak izan ziren; 1.885 (%39,2) aurretik beste bat zegoen familietara iritsi ziren; hirugarren eta ondorengoak, %8,8.\nJaiotzen %18,8an amak 30 urte baino gutxiago zituen\nJaiotzak amaren adinaren arabera banatzen baditugu, ikusiko dugu 30-34 urteko amen taldea oraindik ere nagusi dela argi eta garbi, haien artean gertatu baitziren erditzeen %39,4. Talde horren ondotik, hurrengo goragoko taldea kokatu zen, hau da, 35-39 urte artekoa (%34,5). Askoz ehuneko txikiagoak dauzkate 25-29 urte bitartekoek (%13,6), 25etik beherakoek (%5,2) eta 40tik gorakoek (%7,3).\nAma ezkongabeen amatasun-adina ama izan direnen multzoarenaren azpitik dago; ama ezkongabeen %10,1 25 urtetik beherakoak baitziren, eta 25-29 urteen artekoak %16,9.\nAmen %17,5 atzerritarra da\n2013ko udaberrian Euskal AEn ama izandakoen %17,5 atzerritarrak ziren. Araba oso goitik dago, %24,8; Bizkaian %16,4 eta Gipuzkoan %15,7.


Gerra Hotzaren garaietara berriz?\nYuval Noah Harari historialariak Homo Deus liburuaren hasieran dionez, gizateriaren historian zehar hiru izan dira etengabeko arazorik larrienak: gosea, izurritea eta gerra. Hirurak aztertu ondoren, aurrerapen handiak egin direla ondorioztatzen du Hararik, eta, beraz, egungo munduko egoera beste garaietakoak baino askoz hobea dela uste du. Gerrari dagokionez, arma nuklearrek eraldatu dute potentzien arteko gerra, jakinez suizidio kolektiboko ekintza ero bat bihurtuko litzatekeela gerra. Antzinako nekazari gizarteetan hildakoen %15 indarkeriaren ondorioz gertatzen ziren bitartean, biztanleriaren %5a hil zen XX. mendean, eta %1 ari da izaten bizi garen mende honetan. 2012. urtean 56 bat milioi pertsona hil ziren mundu osoan, horietariko 120.000 gerraren ondorioz, eta 500.000 izan ziren krimenaren munduari lotutakoak. Aldiz, 800.000 pertsona hil ziren bere buruaz beste eginda, eta 1,5 milioi diabetesezak jota. Hala eta guztiz ere, ez dugu inoiz gure garai hauetan hilabete bat ikusi gerrarik gabekoa, Yemen ez bada, Sudan, Afganistan edo Kongon. Eta oraintxe 2014. urtean Ukrainako ekialdean sortu zen gerra isila, badira 15.000 bertan hildakoak, gerra zabalagoa bihurtuko beldur gaude. Tentsioa eta tirabirak, konfliktoaren partaideen arteko ezikusia, AEBak eta Europako Batasuna alde batean, Errusia bestean, eta erdian, Ukraina. Arrazoia emango diogu historialari israeldar ospetsuari?\n“Elkar ezagutu eta gorrotatzen baina hiltzen ez duten zaharren erabakiagatik, elkar ezagutu eta gorrotatzen ez duten gazteek elkar hiltzen den lekua da gerra”. Sare sozialetan jasotako esaldi honek nahiko ondo definitzen du gerra. Erich Hartmann da esaldiaren egilea, eta jakin-minak bultzatuta, Wikipediara jo dut nor izan zen jakiteko. Bigarren Mundu Gerran hartu zuen parte nazien armadako pilotu ausart eta trebeak: 1.404 misiotan egin zuen hegan, 825 borrokatan hartu zuen parte, eta aliatuen 352 hegazkin eraitsi zituen. Alemaniaren errendizioaren ostean hamar urtetan egon zen Sobietar Batasuneko preso-esparruetan, eta 1955ean lortu zuen askatasuna. Hurrengo urtean Mendebaldeko Alemaniak eratu berria zuen Luftwaffen komandante izendatu zuten. 1993ean hil zen 71 urterekin. Saiatu arren, ez dut lortu jakitea bere bizitzaren zein momentuan idatzi zuen arestian aipatutako esaldia: gerra garaian, preso zegoenean, berriz pilotu izan zenean edo Luftwaffe utzi eta gero. Koherenteena litzateke armada utzi ondoren egin izana. Dena dela, gutxitan irakurri dut gerrari buruzko definizio hoberik.\nHartmannek aipatzen dituen “elkar ezagutu eta gorrotatzen baina hiltzen ez duten zahar horiek” dira hain zuzen Ukrainan aitor ezin daitezkeen interesak defenditzen dituztenak: gasa, armagintza, hegemonia, geopolitika. Badirudi Gerra Hotzaren garaietara bueltatzen ari garela, Ipar Atlantikoko Itunaren Erakundearen eta Varsoviako Itunaren arteko ika-mika garaietara. Gerraren hotsak, joko estrategikoak, mehatxuak, adierazpen solemneak. Hobe diplomazia aterako balitz garaile, zeren Anton Chéjovek esan omen zuenez, antzerki obra bateko lehen ekitaldian pistola bat azaltzen denean, tiroaren hotsa entzungo da hirugarrenean. Eta kasu honetan, ez da pistola xume bat azaldu dena, milaka soldadu Ukrainaren mugen bi aldeetan baizik.\nZer duzu buruan “Ukraina”-ri buruz\njosu naberan 2022-02-05 16:02\nNoiz ez da izan gerlarik (eta ondoriozko miseriarik) duela 6.000 utetik honatz (hots, PATRIARKATUA sortu zenetik Sumerian)???\nHonez gero, konbentzituta nago Gizonezkoekin ez dagoela erremediorik, eta desiatzen MATRIARKATUA.\nHorrek ere ez lukeela funtzionatuko?\nBehintzat, ikusiak ikusita, eta ikustekoen beldurrez,\nEMAN DIEZAIEGUN TXANDA!\nEGIN DEZAGUN APROBA!


Goierrin mota askotako bisitariak ditugu baina denak ados daude gauza batean: hemen bakarrik aurkitu daitekeen zerbaiten bila datoz. Mendi ibilbideak, historia eta mitologiarekin erlazioa duten bideak, mapak, ordutegiak, alojamenduen kontaktu eta salneurriak, jatetxeak, museoak, informazio puntuak eta turismo bulegoen informazioa emango dizugu...eta gure ekintzen agenda maiz gaurkotzen dugu, bertan gertatzen dena ez galtzeko!\nNaturan egun batzuk pasa nahi dituzu eta umeentzat prestaturiko planak egin? Goierri naturan planak egiteko paradisua da.\nZer egin nahi duzue gaur?\nHerriak ezagutzeko, paseatzeko bideak eta miresteko natura...Gure eskualdean asko dago egiteko! Onena zure lehentasunen arabera prestatu ditugun planen atala ikustea duzu.\nARTXIBOAK, ARGAZKIAK, PDF-AK, GIDAK..\nGoierrin zure egunak guztiz aprobetxatzeko materiala eta gidak jartzen ditugu zure eskura. Aurreztu denbora zure bidaiaren antolakuntzan eta guk proposatutako ibilbideak begiratu gure eskualdea eta herriak ezagutzeko. Gustu guztietako planak daude: kirola, gastronomia, kultura eta euskal ohiturak; hau dena, ingurune hunkigarri batean.\nGoierrin aukera zabala duzu atsedena hartzeko. Gure alojamenduak maila ezberdinetan sailkatu ditugu, bakoitza nolakoa den azalduz eta bere informazioa eta kontaktua azalduz, zuk aukeratu dezazun non lo egin: gure herri-gune bateko hotel batean atseden hartu, naturaren erdian galdu eta artzain, ardi latxa, indioilar, antzar eta oilarren artean lo egin edo nahiago baduzu, autokarabana batek ematen dizun askatasunaz gozatuz.


Ekitaldiak Niño de Elche\n2020-02-16 - 19:00 Teatro Victoria Eugenia Antzokia\nFlamenko guztia joan-etorriko kantua da. Guajirak edo milongak ez ezik, soleák eta seguiriyak ere bai. Erromantzeak, kabalak, petenerak eta pregoiak Karibe afro-andaluziarrean. Eta fandangoa, jakina. Bidaia hau, azukreak, kafeak, kakaoak, kanabera-ronak eta kokainak, ahuahuaskak edo LSDak egin zuten berbera da. Bidaia hori eten egin zen, 1810-1898 bitartean harreman hori moteltzen joan zen eta flamenkoa atera zen, gaur egun ezagutzen dugun bezala. Colombianan, Niño De Elche harreman erraz, emankor eta aberasgarri horri jarraipena ematen saiatzen da. Hona hemen heltzear den flamenkoa.


'Betigazte'-ak | Gizartea | Berria\nBatzuetan heldua naizela uste dut, baina segituan konturatzen naiz soilik 14 urte ditudala», esan dio ustezko alabak ustezko amari. Begi urratuak ditu. Adoptatua izango dela pentsatu dut, baina errealitateak klixe arrazistei lotu nauela ohartu naiz berehala. Zergatik pentsatzen dugu halako chinita bat adopzioan etorri dela? Akaso ez dago emakume kaukasoarrik, gizon asiar batekin umeak izan nahi dituenik?\nPentsamendu horren atzean arrazakeria dago. Arrazakeria, sexismoa eta beste zenbait jarrera arbuiagarri legez zigortuak dira. Orain zaharren aurkako mespretxuei eta irainei ere jazartzen has litezke Erresuma Batuan. Gizakien arraza, erlijio edo sexu joeragatik egindako delituei ezartzen den legedia ezarriko litzateke horien kontra. Horixe esan du Barne ministro Sajid Javid-ek.\nAstelehenean hedatu zuen albistea The Daily Telegraph egunkariak. Politikari britainiarraren ustez, gero eta nabarmenagoa da zaharrak iraindu eta baztertzeko joera: arlo humanitarioan lanean ari diren erakunde eta taldeek jakinarazi dutenez, urtero milioi bat herritar zaharrek jasaten dituzte Erresuma Batuan abusu fisiko, psikologiko eta sexualak. Pertsona horiek 70 urtetik gorakoak dira. Adin horretan ei dago zaharrak estigmatizatzen hasteko geure buruari jartzen diogun muga psikologikoa.\nAdinetara helduak baztertzeko joera, horixe dugu adinkeria. Fenomenoa ez da atzo goizekoa, baina indarra hartzen ari da. Gure gizarte produktibista hedonistak ez ditu zaharrak maite. Gazte nahi gaitu. Beti. Gaztetasun betierekoaren apologia hain da zapaltzailea, non kostatu egiten baitzaigu geure adina eta hari dagozkion ezaugarri edo aldaketak onartzea.\nZaharren kontra gaude, baina inozoak gara: zahartzaroa gure patua da. Azalaren kolorea, ezaugarri fisiko edo psikikoak oinarriak izan daitezke pertsona batzuk diskriminatzeko, baina beste lagun batzuk, ez. Hala ere, zahartzea denoi iritsiko zaigu —eta iristen ez bazaigu, seinale txarra—. Denok zahartuko gara; denok gaude baztertuta sentitzera kondenatuta.\nTranpa horretan sartu gara. Korrika goaz gaztetasunaren esklabo, gure fantasietatik askatu ezinean. Betigazte kuadrilla bihurtu gara. Erritmo frenetikoan bizi gara, geure energia mugagabea erakusten. Adin batetik aurrerakoak baztertzen ditugu. «Zer egin behar da 40 urterekin, bada? Hil?», erantzun zion Madonnak kazetari bati, zergatik segitzen zuen kantatzen galdetu zionean.\n«Pertsona batzuk 25 urterekin hiltzen dira eta 75 urterekin lurperatzen dituzte», idatzi zuen Benjamin Franklinek. 84 urterekin hil zen Franklin, 1790ean, adinean oso sartuta garai haietan. Oraingo bizi-itxaropenari erreparatuta, esan liteke 25 urterekin hiltzen direla eta 85 edo 95ekin lurperatzen dituztela. Zer ezkutatzen da gure derrigorrezko gaztetasunaren maskararen atzean? Ez da izango lanak, hipotekak, zorrek eta eguneroko bizimodu tristeak eta gabeziek itzaltzen gaituztela eta bizigarriak behar ditugula, begietan aspaldi histutako txinpartak pizteko, tarteka bada ere?\nHaurtzaroa lapurtzen digute eta zahartzaroa debekatu. Gazteak izan eta gazte sentitzera behartuta gaude. Zahar-etxera goaz bisitan, eta segituan alde egiten dugu, errealitate bainuan ahalik eta gutxiena bustitzeko, bertan ez itotzeko.\nHeriotza, gure azken ostatua gogorarazten digute zaharrek, haien usainek, haien ahots indargeak, haien ibilera traketsak, haien keinuek. Horregatik ihes egiten dugu. Horregatik apaintzen dugu geure miseria. Horregatik antolatzen dugu ikuskizuna, show-a: biloba eta aitona ikusten ditugu kalean. Bataren kamisetan Mickey Mouse dago, irribarretsu; bestearenean, Bugs Bunny. Ondoan beste biloba dago, elastikoan Born to be wild idatzia. Eta amona, I am a brave girl aldarrikatzen. 80 urterekin neska-mutilak gara oraindik. Betigazte gabiltza. Viagra dukea eta Vaginesil markesa ez dira inoiz zimelduko.\nBatzuetan gaztea naizela uste dut, baina segituan konturatzen naiz jadanik 57 urte ditudala.


zorgile / zoribeltzeko\nzori (1719 agerraldi, 221 liburu eta 290 artikulutan; orobat zohi g.er.) 1 iz gertaera on eta txarren iturburutzat hartzen den kausa zehaztugabea; zenbaiten ustean etorkizuna halabeharrez gidatzen duen ahalmena. ik adu; patu; zorte.\nBestelakoa du horrek patua, eta alderantzizkoa zoria. Jose Morales «Arima hilak» - Nikolai Gogol - 198. orr.\nZoria kausa bat da, bere aburuz, zioak kontuan hartzen ez dituen kausa berezia, soilik jainkotasun batek gordeko balu bezala. Askoren artean «Filosofiako gida» - 54. orr.\nBatetik, beraz, le hasard edo ustekabea, zoria, kasualitatea; bestetik, la nécessité, beharra, ezinbestea, kausalitatea. Iñaki Segurola «Gaur ere ez du hiltzeko eguraldirik egingo» - 105. orr.\nZoriaren geometria deitu zion Pascalek horri: geometriako frogen zorroztasuna zoriaren ziurtasunik ezarekin bat eginik! Jon Muñoz «Loroaren teorema» - Denis Guedj - 369. orr.\nZoria? Jainkoa ez dabil dadoetan. Iñaki Segurola «Gaur ere ez du hiltzeko eguraldirik egingo» - 46. orr.\nBordari jaiotzea meritu da (ez zori) haren ustez. Patziku Perurena «Trapuan pupua» - 12. orr.\nZoria baldin badago, askatasuna ez da posible; aitzitik [...] askatasunik baldin bada, ez dago zoririk, esan nahi baita [...] gu geu garela zoria. Urtzi Urrutikoetxea «Zoririk ez» - Imre Kertész - 261. orr.\nHorra gure lapurren zoria, gure harrapatzaileen azkena. Elizen arteko biblia Is 17,14\nHona hemen zoria! -esan zuen, Txitxikov zirikatze aldera kartak botatzen hasirik-. Jose Morales «Arima hilak» - Nikolai Gogol - 124. orr.\nNik ere emandako zori bat bizi izan nuen. Urtzi Urrutikoetxea «Zoririk ez» - Imre Kertész - 260. orr.\nKalean ezpatak kenduko dizkie seme-alabak, etxe barruan ikara izango nagusi; denek izango dute zori bera, mutil eta neskatxek, bularreko haur eta agureek. Elizen arteko biblia Dt 32,25\nZeure jokabide eta egintza txarrek zori horretara eraman zaituzte. Elizen arteko biblia Jr 4,18\nMikel Strogoff telega bat hartu beharrean egongo zen, tarantas bat aurkitzeko zoria izan ez balu. Karlos Zabala «Mikel Strogoff» - Jules Verne - 130. orr.\nUrkatuak urrikaldu behar ditun gutaz, ez gu urkatuez, hiltzeko zoria izan baitute gutxienez! Iñigo Aranbarri «Hitzak eta giltzak» - 28. orr.\nBehaztopa egiten dute mezua onartu nahi ez dutelako: hori da ezarri zaien zoria. Elizen arteko biblia 1 P 2,8\nGure zoria onartu edo arbuiatu, madarikatu, onetsi, baztertu, deitoratu, irauli, bedeinkatu, goretsi, iraindu, kakaztu, gurtu dezakegu. Anjel Lertxundi «Mentura dugun artean» - 16. orr.\nBakoitzak bere zoria jasan behar du. Juan Kruz Igerabide «Hauts bihurtu zineten» - 181. orr.\nBere zoria garbi ikusi eta beldurtu izan balitz bezala. Josu Zabaleta «Fantasiazko ipuinak» - Guy de Maupassant - 17. orr.\nParanoia horrexek adiskidetzen du bere zoriarekin, neguak gizona etxearekin adiskidetzen zuen gisan. Iñaki Segurola «Gaur ere ez du hiltzeko eguraldirik egingo» - 177. orr.\nUrteetan zokoan egon arren, berriz hasi da gora egiten Appleren zoria. Berria - Gaiak 2006-04-01\nBeren zoria gainbehera doanean. Iñaki Mendiguren «Historiaren azterketa II» - A.J. Toynbee - 93. orr.\nEsku bakoitza baitzen beharrezko, arma bakoitza berealdiko, gerraren zoria batera edo bestera jokatzen zen 37 hartan. Xabier Mendiguren Elizegi «Arbelaren gainean» - 58. orr.\nEguraldia, zoria bera bezala, aldakorra da. Jon Alonso «Lisboako Setioaren Historia» - José Saramago - 83. orr.\nZoria alde badu, 10 edo 20 rupia irabaz litzake egunero. Gotzon Garate «India harrigarria» - 131. orr.\nZoria aldekoa izan zuen, eta okela lehor pixka bat aurkitu zuen herriko etxe batean. Karlos Zabala «Mikel Strogoff» - Jules Verne - 372. orr.\nNeure burua amerikar askorekin alderatu eta benetan iruditzen zait zoria lagun izan dudala. Berria - Kultura 2004-02-07\nZoria etsai izan zuen, ordea. Anjel Lertxundi «Ihes betea» - 61. orr.\nMendietatik etorritako buhameak, ikuslerik inozoenei zoria iragartzen. Karlos Zabala «Mikel Strogoff» - Jules Verne - 90. orr.\nBadator eguna, neure herri honen, Israel eta Judaren, zoria aldatuko dudana. Elizen arteko biblia Jr 30,3\nErran nion kale-lagunari oraino gazte zela eta zoria on bihurtzen dela azkenean. Piarres Aintziart «Azken apeza» - 140. orr.\nDudazkoa da geroak nolako zoria ekarriko digun, azareak zer emango digun eta nolako azkena zain daukagun. Xabier Amuriza «Gauzen izaeraz» - Lukrezio - 227. orr.\nZori apur bat nahikoa zen, eta, zoria beren alde zutela baieztatzeko bezala, egun hartan ehizara joan zen inuitak bost erbi zuri ekarri zituen. J.M. Olaizola "Txiliku" «Bizitza eredugarriak» - 178. orr.\nHasierako kolpearen ondoren, onartu egin zuen agian zori apur batekin, eguzki, eskuila eta bentzinarekin, itxuroso behintzat geldituko zela trajea. Bego Montorio «Napomuceno da Silva Araujo jaunaren testamentua» - Germano Almeida - 24. orr.\nHitz hori, antzinako az-zahr hartatik datorrena, eta halabehar, espero ez den zori, ustekabe gaizto bezala itzul daitekeena, [...]. Bernardo Atxaga «Groenlandiako lezioa» - 107. orr.\nKapital txiki bat biltzen dute apurka-apurka, beren zoria besteen kontura ondurik. Jose Morales «Arima hilak» - Nikolai Gogol - 354. orr.\nZoriaren gorabeherez mintzatu zen aurrena. Jose Morales «Arima hilak» - Nikolai Gogol - 393. orr.\nZoriaren halabeharrez, akaso, ez zuen inork begiratu limusina barrura. Mirentxu Larrañaga «Hona hemen gu biok» - Dorothy Parker - 218. orr.\nHizkuntza horien eremua, zoriaren halabeharrez, latina hitz egiten zen eremu bera da, eta hizkuntza haietako bakoitza latinaren bilakaeraren ondorio bat baizik ez da. Isabel Arrigain «Hizkuntzalaritza orokorreko ikastaroa» - Ferdinand de Saussure - 264. orr.\nProgramazioa, zoriaren zoriz, iragarle suertatu zen. Jon Muñoz «Loroaren teorema» - Denis Guedj - 42. orr.\nGizakiek, ordea, esperantza handiak dituzte beren zorian. Iñaki Iñurrieta «Legeen espirituaz II» - Montesquieu - 12. orr.\nik beherago 8. 23495\n-Hi, hik sinesten al duk zorian? -galdetu zion Imanolek besteari. Fernando Morillo «Ortzadarra sutan» - 85. orr.\nZori hutsez, lauko honetan jarri zituen begiak Ruche jaunak: [...]. Zori hutsezko kasu bat zatekeen hori, ez ohiko nabigazioa. Jon Muñoz «Loroaren teorema» - Denis Guedj - 213. orr.\nZori handia izan zuen zeren lana aurkitzea oso zaila baitzegoen eta paper legalik gabe egonik oraindik okerrago. Iñaki Zabaleta «110. Street-eko geltokia» - 35. orr.\nAskoz ere desiragarriagoa da haren zori ederra: senitartean bezala dago bere irudien erdian, eta, bitartean, lau haizeetara hedatzen da haren ospea. Jose Morales «Arima hilak» - Nikolai Gogol - 197. orr.\nHalako batean isilean, xuxurla moduan, labekada berri bat agertzen da auskalo zerk bultzatua (ondo egindako aurrelana, zori helezina, magia ukitutxoak...). Berria - Kultura 2004-09-17\nArgi zegoen hitzordu zehatz bat saihesteko ahalegina zela hura, eta argiago, elkar ikusteko aukera gehienez ere zori itsuaren esku uzten zuela. Ramon Saizarbitoria «Gorde nazazu lurpean» - 67. orr.\nZori beldurgarria izango da zuena: madarikazioa, gaitzespena eta lotsagorria. Elizen arteko biblia Jr 42,18\nGizon errugabe bat bere zori ikaragarritik salbatu duzu. Iñaki Mendiguren «Harry Potter eta sorgin harria» - J.K. Rowling - 343. orr.\nKen iezadazu bizia, arren, begiko banauzu bederen; eta ez dut neure zori beltza gehiago jasan beharrik izango. Elizen arteko biblia Zen 11,15\nBrasil jaioterria atzean utzi zuenetik zori gogorra izan du Claudiak itsaso zabalaren alde honetan. Berria - Harian 2006-01-12\nBai zori latza, bai zama astuna jasan behar dutena! Oskar Arana «Lotsaizuna» - John Maxwell Coetzee - 115. orr.\nEzin zuen burutik kendu berarentzat prestatzen ari ziren zori ankerra. Jose Morales «Zazpi urkatuak» - Leonid Nikolaievitx Andreiev - 16. orr.\nEzpataz hildakoek zori hobea izan zuten goseak hildakoek baino. Elizen arteko biblia Nk 4,9\nLasai antzean uste dut esan litekeela badela edo izan litekeela munduan zoriontsu izatea baino zori hoberik. Iñaki Segurola «Gaur ere ez du hiltzeko eguraldirik egingo» - 131. orr.\nZori hobekotzat jotzen ditut hilak biziak baino. Elizen arteko biblia Koh 4,2\nZori larrian jarriko zaituztete eta hil egingo; herri guztiek gorroto izango dizuete niregatik. Elizen arteko biblia Mt 24,9\nGeroago [...] nirekiko ulermen moduko bat hazi zitzaion, agian -bere ustez- bion gurasoek ere antzeko zoria bizi dutelako. Urtzi Urrutikoetxea «Zoririk ez» - Imre Kertész - 45. orr.\nSolas entretenigarri bat entzuteko zori aldekoa izan dut. Anjel Lertxundi «Konpainia noblean» - 259. orr.\nNire gela, zoritxarrez hain txikia, horren jaun ospetsu eta hezibide onekoarekin partekatzeko zori ezin hobea (--!) dudanez, [...]. Josu Zabaleta «Anne Franken egunkaria» - Anne Frank - 83. orr.\n3 (eragile gisa; orobat Zoria)\nFortuna audaces iuvat, ausarten aldera egiten du zoriak. J.M. Olaizola "Txiliku" «Bizitza eredugarriak» - 74. orr.\nAdurrak, edo menturak, edo zoriak, beste barik, nahi izan baitzuen hara iristekotan ginelarik ni neu joan nendin ontziko gabizain. Edorta Jimenez «Sukar ustelaren urtea» - 12. orr.\nEz zitzaidan egokiera hori gertatu, zoriak hala nahi izan zuen, baina horrek ez ditu askorik arintzen nire orduko karga eta kargua. Anjel Lertxundi «Ihes betea» - 57. orr.\nHalakorik gertatuz gero, zoriak hala ekarririk gertatzen da, kapritxo bat bezala. Juan Garzia «Sagua, eulia, eta gizakia» - François Jacob - 165. orr.\nEmaten zuen zoriak mundutik guztiz aparteko eremu batera bota ninduela. Anjel Lertxundi «Ihes betea» - 190. orr.\nZoriak ematen dituen opari guztiak, emanda bezalaxe, kendu ere, oso erraz kentzen ditu. Santiago Iruretagoiena «Arkitekturaz hamar liburuak» - Vitruvio - 2670. orr.\nZoriak, ordea, joko itsusia egin zion eta, itsas irakinetan barna, portu gabeko bidaia luzera iraitzi. Gotzon Garate «India harrigarria» - 139. orr.\nAskotan zoriak bilakatzen du ametsa egia. Berria - Gaiak 2004-07-08\nHoriek ez ziren inoiz iritsi ezagunak izatera, eta ez trebetasunez edo talentuz gutxiago zirelako, baizik eta Zoriak huts egin zielako. Santiago Iruretagoiena «Arkitekturaz hamar liburuak» - Vitruvio - 1450. orr.\nLibra gaitzala zoriak fikziozkoak ez diren Humpy Dumpty guztietatik. Joxerra Garzia «Itsasoan euri» - 155. orr.\nGarbi zegoen, begi-bistan: zoriak bizkarra ematen zion. J.M. Olaizola "Txiliku" «Bizitza eredugarriak» - 27. orr.\nLucyk, buru apurren bat badu, heriotza bera baino zori gaiztoagoak atzeman baino lehen alde egingo du. Oskar Arana «Lotsaizuna» - John Maxwell Coetzee - 176. orr.\nZori gaitzak dena isiltasunean perlesiatu izan balu bezala. Aurelia Arkotxa «Septentrio» - 130. orr.\nZoriaren esku, labirinto batean dabil espiritua ahalegin etsian, mezu-zaparrada gaitz baten pean. Juan Garzia «Sagua, eulia, eta gizakia» - François Jacob - 164. orr.\nAseguru [...]: Gaurko zori joko xelebrea, zeinean jokalariari pentsarazten zaion, lasaitzeko, jokozainari irabazten ahal diola. Xabier Olarra «Deabruaren hiztegia» - Ambroise Bierce - 37. orr.\nZazpitik zortzirako pasaerak, badirudi zori aldaera adierazten duela gure balada zaharretan. Patziku Perurena «Trapuan pupua» - 121. orr.\nInoiz azaldu izan dut, gure literaturan zubia igarotzeak adierazten duen zori aldaera. Patziku Perurena «Trapuan pupua» - 121. orr.\nAurkez dadila Eleazar apaizaren aurrean, eta honek kontsulta egingo dit hari buruz niri, Jaunari, 'Zori-tresnak' erabiliz. Jose Antonio Mujika «Agindutako lurraren bila I» - 226. orr.\nUnea iritsirik, alferrik dira azti-igarpenak eta zori-asturuak. Juan Garzia «Sistema periodikoa» - Primo Levi - 52. orr.\nBere nortasuna hobekienik definitzen duena agirretarra izatea da; ez baita abizen-zori bat edo geografiaren gorabehera, izan ere, autoreak [...] esaten digunez, "agirretartasuna ez baitu sorlekuak ematen, baizik eta erorikoen minak". Pablo Sastre «Eguzkipekoak» - 173. orr.\nHil zoria jasatekoa zuela segur nintzen. Itxaro Borda «Entre les loups cruels» - 150. orr.\n7 ik beherago 9.\nAitaren aurka ezer egiterik ez zuenez, hark berak eman baitzion galtzeko zori zuen bizia. Felipe Juaristi «Airezko emakumeak» - 44. orr.\nZenbat eta bortitzago elkarrekiko bultzada, orduan eta indartsuagoa bien topo egitea, orduan eta arriskutsuagoa bidaia; eta itsasontzia, halakoetan, hondoratzeko zori. Felipe Juaristi «Airezko emakumeak» - 62. orr.\nNola hodei beltz batek lurra bigunduko, lurra beratuko duen euria gordetzen duen gizen eta leher-zori, halaxe tresna haiek ezkutatzen zuten musika, esku eta hatz jaioek hartu eta ferekatuko zituztelakoan. Felipe Juaristi «Airezko emakumeak» - 131. orr.\n8 zorian adlag aditzak adierazten duena gertatu hurran delarik. ik beherago 14.\nAnai Agustin, orduan Lavoro lurraldean anaien ministro zena, hil zorian zegoen. Askoren artean «Asisko Frantzizko, Asisko Klara» - 417. orr.\nAnai Agustinek hil zorian izan zuen ikuskaria. Askoren artean «Asisko Frantzizko, Asisko Klara» - 417. orr.\nHandik gertu itsasora istripuz erori eta ito zorian zegoen neska baten oihuak ziren. Martin Anso «Elezaharren bidetik» - 74. orr.\nCamek ez zuen inoiz tirania heriotzeraino borrokatuko, pentsatu zuen garratz, haren aurpegiari begira, tristea, muturtua, etsi zorian. Anton Garikano «Farorantz» - Virginia Woolf - 166. orr.\nBihotzaren taupadak sumatu nizkion, eta leher-zorian bularra. Juan Kruz Igerabide «Hauts bihurtu zineten» - 76. orr.\nOihuka eman zion ongi etorria emakumeak, bihotza leher zorian gizonak; plazerrak hordiaraziak biak. Migel Angel Mintegi «Denak du bere prezioa» - 75. orr.\n-Leher-zorian nago -atzeratu zen Idoia postrearen ondoren, sabela igurtziz. Juan Kruz Igerabide «Hauts bihurtu zineten» - 154. orr.\nLehertu zorian jartzen zen Yvan gaizoa, lurrean ostikoka, barreari ezin eutsirik. Joxan Elosegi «Ahardikeriak» - Marie Darrieussecq - 113. orr.\nErreka etxe zolan isurtzen zen eta, gauez loak har zorian zegoela, uraren burrunba elkorra entzun zezakeen. Itxaro Borda «Zeruetako erresuma» - 9. orr.\nHerria zapalduta, itota, desagertze zorian ikusita, herri horren alde jokatzeko prest azaldu zen gazteria sail zabala. Koldo Zuazo «Euskara batua» - 151. orr.\nDesagertze zorian diren guaiakoen eta ornitorrinko mokourdinen babesle naizen aldetik. Iñigo Aranbarri «Hitzak eta giltzak» - 32. orr.\nKomunitate koxkorra [...] dagoeneko zenbait lurraldetan hizkuntzaren biziberritzea galtze-zorian daukana. J. Garzia / A. Egaña / J. Sarasua «Bat-bateko bertsolaritza» - 36. orr.\n· Negar zorian zegoen Agata. Itxaro Borda «Zeruetako erresuma» - 233. orr.\n-Garbi hitz egizu, erotuko naiz bestela! -esan nion negarraren zorian. Anjel Lertxundi «Argizariaren egunak» - 217. orr.\n9 (-tzeko atzikiaren eskuinean)\nLehertzeko zorian zeukan burua. Jon Muñoz «Loroaren teorema» - Denis Guedj - 88. orr.\nLehertzeko zorian zeuzkan lokietako zain txikiak. Anjel Lertxundi «Azkenaz beste» - 44. orr.\nEgun batean, uzta guztia erreta galtzeko zorian zeukan batean, aitonak, Aixarekin ohean baitzegoen, ez zuen jaiki nahi izan, bien arteko zoriontasuna ez eteteko. Juan Kruz Igerabide «Nire aitaren fusila» - Hiner Saleem - 20. orr.\n"Baina nahi gabe izan da", esan zuen Sebastianek negarrez hasteko zorian. Bernardo Atxaga «Soinujolearen semea» - 112. orr.\nTxorimalo bat bezala erori nintzen mahai-ilaren artera, erabat zorabiaturik, konortea galtzeko zorian. Juan Kruz Igerabide «Hauts bihurtu zineten» - 22. orr.\nErotzeko zorian, atrakatze-lanetan laguntzen aritutako zirgari herrena ezagutu zuen. Anjel Lertxundi «Azkenaz beste» - 160. orr.\nBehia, berriz, ume egiteko zorian jarri zen. Anjel Lertxundi «Argizariaren egunak» - 15. orr.\nBietako inork ez zuen atzera egiten, ekin eta ekin, leher egiteko zorian. Juan Kruz Igerabide «Artur erregearen heriotza» - 104. orr.\nUrte horretan munduak harriturik ikusi zuen Harrisburg hirian, Estatu Batuetan, lantegi nuklear bat lehertzeko zorian gelditu zela. Pello Salaburu «XX. mendearen argi-itzalak» - 107. orr.\nAlcide Jolivet, aldiz, haserre bizi hura ikusirik, barrez lehertzeko zorian zen. Karlos Zabala «Mikel Strogoff» - Jules Verne - 167. orr.\nSelaurua ideki dutelarik ohartu dira teilatuko bizkar zura arraildurik teilatua erortzeko zorian zela. Herria 2001-02-08\n-A!, egia, ez hinduen biziki maite -esan zuen Quenuk marmarrean, azken indarrak ahitzeko zorian. Karlos Zabala «Parisen sabela» - Emile Zola - 93. orr.\nPorrot egin du United eta egiteko zorian dago Delta Airlines. Berria - Ekonomia 2004-09-14\nEtsitzeko zorian dago: bezeroek ezin diote mezurik bidali posta elektronikoak gainezka egin duelako Neskak bidalitako mezu iraingarriekin. Antton Olano «<//jokoa.com>» - Gemma Lluch - 91. orr.\nErotzeko zorian egon nintzen. Juan Kruz Igerabide «Hauts bihurtu zineten» - 15. orr.\nBi begiratoki zeuden, aurrez aurre, behera erortzeko zorian biak. Jose Morales «Arima hilak» - Nikolai Gogol - 168. orr.\nElizatxoa zaharraren zaharraz lur jotzeko zorian zegoen. Berria - Kultura 2004-03-12\nDesagertzeko zorian dagoen espezie baten ohiko dinamika du bisoiak. Berria - Euskal Herria 2004-06-29\nGaltzeko zorian dagoen espezietzat jo berri da bisoia. Berria - Euskal Herria 2004-06-29\nHi galtzeko zorian nagon. Eskarne Mujika «Atzo» - Agota Kristof - 100. orr.\nDena galtzeko zorian zaudenean, azaleko gauzek ez dutela merezi. Berria - Harian 2006-02-15\nIa hiltzeko zorian nengoen, gosez. Gotzon Garate «India harrigarria» - 100. orr.\nDoina Elvira emazteak, baztangak jota hiltzeko zorian zegoela, deitu senarra ohera, eta hala esan omen zioan belarrira ahopez: [...]. Patziku Perurena «Harrizko pareta erdiurratuak» - 128. orr.\nLehertzeko zorian banengoen ere, patxadaz hitz egiten saiatu nintzen. Anjel Lertxundi «Zorion perfektua» - 93. orr.\nHiruzpalau aldiz frantses jendarmeen atzaparretan erortzeko zorian egon duk. Txillardegi «Putzu» - 74. orr.\nRon erantzuteko zorian zegoela, Lupin maisua mugitu egin zen. Iñaki Mendiguren «Harry Potter eta sorgin harria» - J.K. Rowling - 68. orr.\n10 zori gaitz zorte txarra. ik zorigaitz.\nHirua, zazpia, hamabia, eta horiek gainditzeak, badirudi, zori aldaera eta maiz zori gaitza dakarrela. Patziku Perurena «Trapuan pupua» - 121. orr.\nZori gaitzagorik! Patziku Perurena «Trapuan pupua» - 75. orr.\n11 zori gaizto zorte txarra. ik zorigaizto.\nBitarte horretan zintzo jarraitu zion bere kontzientziari, bere zori gaiztoa hortik iritsi bazitzaion ere. J.M. Olaizola "Txiliku" «Bizitza eredugarriak» - 213. orr.\nGautximeletak [...] arima erratua, deabrua, infernukoa, zori gaiztoa, heriotza adierazi izan du. Ánimas ontziaren zoria, oso zori gaiztoa berak entzuna zuenez, hango oholen artean egindako bekatuen zigorra zela. Patziku Perurena «Trapuan pupua» - 306. orr.\nKaletarrak ere euskaldun gera, batzuek beintzat, ta zori gaiztoz edo zori onez, kaletarrok gero ta geiago gallentzen ari. Koldo Zuazo «Euskara batua» - 122. orr.\nAbadeak halaxe esan zidan, eta Filiperen Armada azkenean Ingalaterrara joan eta handik zori gaiztoan itzuli behar izanez gero,oi orduan! Edorta Jimenez «Sukar ustelaren urtea» - 298. orr.\n12 zori on (orobat zorion) zorte ona. ik zorion.\nBada zori ona sortzen duen gauzakiarentzako izena: kutuna, talismana. Berria - Kultura 2006-02-11\nBeharbada ez duk oso zori onik izan nirekin izan dituan tratuetan. Josu Zabaleta «Fantasiazko ipuinak» - Guy de Maupassant - 139. orr.\nZori onak hala nahirik gertatu zen azken idunekoa orain gauez Cosmic Diner-eko kutxa erregistratzailean lo egiten zuen beste haren berdin-berdina izatea. Oskar Arana «Brooklyngo erokeriak» - Paul Auster - 129. orr.\nProfeta guztiak aho batez zori ona iragartzen ari zaizkio erregeari. Elizen arteko biblia 2 Kro 18,12\n-Berriro ikusi arte -esan zien ahul Trelawney andereñoak-, zori onak lagun zaitzatela! Iñaki Mendiguren «Harry Potter eta sorgin harria» - J.K. Rowling - 91. orr.\nMaiz zoria, zori ona, gogoratzen du Platonek, kontingentzia zoriontsu bat. Askoren artean «Filosofiako gida» - 48. orr.\nZori onekoa naiz Somervell jauna bi aldiz lankide izan dudalako. Iñaki Mendiguren «Historiaren azterketa II» - A.J. Toynbee - 9. orr.\nZori onekoa da gizonentzat halako egoeran egotea. Iñaki Iñurrieta «Legeen espirituaz II» - Montesquieu - 58. orr.\nGizakiak, zori onez edo gaitzez, ezin sentitu edo gozatu dezake deus, sinetsiz ez bada. Patziku Perurena «Trapuan pupua» - 59. orr.\nEsalege horrek, doministikua berez zori onaren edo gaitzaren adierazle izan zitekeela erakusten digu. Patziku Perurena «Harrizko pareta erdiurratuak» - 28. orr.\nOndorenak erakutsi zuen merkataritza eta kultura politika baino garrantzitsuagoak izan daitezkeela hizkuntza baten zori onerako. Iñaki Mendiguren «Historiaren azterketa II» - A.J. Toynbee - 63. orr.\nEz izan bekatariaren zori onaren inbidiarik, ez baitakizu zein izango den haren azkena. Elizen arteko biblia Si 9,11\nNik, nire bekatuen erruz, edo nire zorionez, hor nonbait erraldoiren bat aurkitzen badut, [...]. Patxi Ezkiaga «On Kixote Mantxako» - Miguel de Cervantes - 18. orr.\nHorrela irten zen Tobias Raguelen etxetik, alai eta pozik, zeruko eta lurreko Jauna [...] goretsiz, bidaia zorionez bururatzea eman ziolako. Jose Antonio Mujika «Agindutako lurraren bila II» - 123. orr.\n13 zori txar (orobat zoritxar g.er.) zorte txarra. ik zoritxar.\nBatzuetan uste izaten da larrialdi gaitz bat dela infekzioa, zikinarekin edo gaitzarekin kontaktuan egonda edo ezin esplikatuzko zori txar batek eraginda sortzen dena. Irene Aldasoro «Giza gorputza lanean» - John Lenihan - 159. orr.\nEmakumearekin ezin bat egitea erabaki duen zori txar hori gainditzeko aukera azken ipuinean zabaltzen da soilik. Markos Zapiain «Errua eta maitasuna» - 122. orr.\nZori txarrean ona nahi dut, onean txarra dut beldur. Imanol Unzurrunzaga «Hainbat idazlan» - San Agustin - 251. orr.\nGizonak gainetik kendu ezin duen eta beti zori txarrera eramango duen patu gaiztoaren etsimen geroz eta argiagoa. Josu Zabaleta «Fantasiazko ipuinak» - Guy de Maupassant - 14. orr.\nZoritxarra besterik ematen ez dion jendearekin elkartzen da. Bernardo Atxaga «Soinujolearen semea» - 354. orr.\n14 zori-zorian ik beherago 8.\nHerria matxinadarako zori-zorian zegoen; zer edo zerk, ordea, huts egiten zuen beti: biltzarrekoen artean traidoreren bat bazen. Juan Garzia «Ipuin hautatuak» - Jorge Luis Borges - 100. orr.\nKarlos Setimo bera ere bertan erortzeko zori-zorian egon zen. Txillardegi «Putzu» - 68. orr.\nEz zuen berriz ikusi, orobat, senartzat hartzeko zori-zorian egona zen instrukzioko epaile gaztea. Jon Muñoz «Loroaren teorema» - Denis Guedj - 28. orr.\nApaiz jauna ere mekaguendioska jartzeko zori-zorian, hor nonbait! Karlos Linazasoro «Glosolaliak» - 87. orr.\nbere zori (3); zori aldaera (3); zori bera (6); zori bera izango (4); zori gaiztoa (3); zori hobea (4); zori hutsez (6); zori on (5); zori ona (14); zori ona izan (3); zori onak (3); zori oneko (3); zori onekoa (3); zori onez (3); zori txar (3); zori zorian (5)\naurkitzeko zoria (4); bere zoria (11); beren zoria (5); gizagaixoak bere zoria (3); gure zoria (4); haien zoria (3); haren zoria (5); herriaren zoria (8); herriaren zoria aldatuko (5); ikusteko zoria (5); izateko zoria (6); nire zoria (5)\nzoria aldatuko (15); zoria aldatuko dut (10); zoria aldatzeko (3); zoria alde (3); zoria izan (15); zoria izan zuen (5); zoria izango (3); zoria lagun (4); zuen zoria (3); zure zoria (3)\nabiatzeko zorian (4); ahazteko zorian (3); aldatzeko zorian (3); alde egiteko zorian (3); alditxartzeko zorian (3); amaitzeko zorian (5); apurtzeko zorian (4); ateratzeko zorian (12)\nbarrez lehertzeko zorian (11); bat egiteko zorian (3); betetzeko zorian (4); bidaltzeko zorian (3); bihotza lehertzeko zorian (7); bihurtzeko zorian (15); bilakatzeko zorian (3); botatzeko zorian (7); bukatzeko zorian (11); burua lehertzeko zorian (5)\ndesagertzeko zorian (27); desagertzeko zorian dago (4); desagertzeko zorian dauden (4); desegiteko zorian (3)\negiteko zorian (72); egiteko zorian dago (7); egiteko zorian egon (14); egiteko zorian gaude (3); egiteko zorian zegoela (3); egiteko zorian zegoen (5); emateko zorian (10); emateko zorian egon (5); erortzeko zorian (52); erortzeko zorian egon (6); erortzeko zorian zegoen (7); erortzeko zorian zeudela (3); erotzeko zorian (15); esateko zorian (18); esateko zorian egon (10); eteteko zorian (4); ezkontzeko zorian (3); ezustekoa emateko zorian (3)\ngabe gelditzeko zorian (3); gainditzeko zorian (3); gainezka egiteko zorian (12); galtzeko zorian (78); galtzeko zorian dagoen (4); galtzeko zorian dauden (7); galtzeko zorian diren (8); galtzeko zorian egon (9); gelditzeko zorian (4); geratzeko zorian (4); gertatzeko zorian (6); goseak hiltzeko zorian (4)\nharrapatzeko zorian (4); hartzeko zorian (17); hartzeko zorian egon (3); hasteko zorian (37); hasteko zorian nengoen (4); hasteko zorian zegoela (3); hasteko zorian zegoen (8); haurra izateko zorian (5); hausteko zorian (7); helburua lortzeko zorian (3); hil zorian (45); hil zorian zegoen (5); hil zorian zen (5); hiltzeko zorian (66); hiltzeko zorian egon (10); hiltzeko zorian nago (5); hiltzeko zorian zegoela (5); hondatzeko zorian (4); hondoratzeko zorian (9)\nigarotzeko zorian (3); ikusteko zorian (4); irabazteko zorian (13); irabazteko zorian egon (7); irabazteko zorian izan (4); irensteko zorian (5); iristeko zorian (3); irteteko zorian (20); irteteko zorian zegoela (3); isurtzeko zorian (5); itotzeko zorian (21); itotzeko zorian egon (5); itotzeko zorian zegoen (3); itzultzeko zorian (3); ixteko zorian (7); ixteko zorian zen (3); izateko zorian (24); izateko zorian egon (4); izateko zorian zeudela (3)\njaisteko zorian (3); jausteko zorian (4); joateko zorian (10); jotzeko zorian (18); jotzeko zorian zegoela (5); jotzeko zorian zegoen (3)\nkonortea galtzeko zorian (6); kordea galtzeko zorian (9)\nleher egiteko zorian (5); leher zorian (7); lehertu zorian (3); lehertzeko zorian (80); lehertzeko zorian jarri (4); lehertzeko zorian nengoen (3); lehertzeko zorian neukan (3); lehertzeko zorian zegoela (3); lehertzeko zorian zegoen (6); lortzeko zorian (20); lortzeko zorian egon (7); lortzeko zorian izan (7); lur jotzeko zorian (7)\nnegar egiteko zorian (12); negar zorian (7); negarrez hasteko zorian (20)\nontzia lehertzeko zorian (3)\nporrot egiteko zorian (4)\nsailkatzeko zorian (4); sartzeko zorian (14); sartzeko zorian egon (4)\nurte betetzeko zorian (3); uzteko zorian (15); uzteko zorian egon (3)\nzabaltzeko zorian (3); zorabiatzeko zorian (7)\nzorian aurkitzen (3); zorian baitzegoen (3); zorian balego (4); zorian balego bezala (4); zorian bizi (3); zorian da (8); zorian dago (29); zorian dagoela (12); zorian dagoen (20); zorian dagoenaren (3); zorian dagoenean (3); zorian daude (12); zorian daudela (4); zorian dauden (16); zorian dauden animalien (3); zorian daukat (3); zorian delarik (4); zorian den (8); zorian dira (5); zorian diren (10); zorian direnen (3)\nzorian egon (146); zorian egon baitzen (8); zorian egon da (6); zorian egon gara (3); zorian egon naiz (3); zorian egon nintzen (19); zorian egon zela (3); zorian egon zen (61); zorian egon ziren (5); zorian egona (3); zorian egongo (5); zorian ematen (4); zorian ematen zuen (4); zorian ere (10); zorian ere egon (4); zorian ere izan (3)\nzorian gaude (5)\nzorian ikusi (3); zorian izan (49); zorian izan da (4); zorian izan nintzen (4); zorian izan zen (17); zorian izan ziren (8)\nzorian jarri (14); zorian jarri zen (4); zorian jarriz (3); zorian jartzen (7)\nzorian nago (13); zorian nagoela (4); zorian nengoela (7); zorian nengoen (12); zorian neukan (3); zorian nituen (3)\nzorian ote (3)\nzorian sentitu (3); zorian sentitzen (4)\nzorian utzi (5)\nzorian zaude (4); zorian zaudenean (4); zorian zegoela (50); zorian zegoela ematen (3); zorian zegoela ikusirik (3); zorian zegoelako (3); zorian zegoen (73); zorian zegoen eta (3); zorian zegoenean (4); zorian zela (9); zorian zen (18); zorian zeudela (10); zorian zeuden (14); zorian zeudenean (4); zorian zeukan (6); zorian zeuzkan (3); zorian ziren (4)\nzuloetatik irteteko zorian (3)\nzoriaren arabera (3); zoriaren gauza izan (3); zoriaren halabeharrez (6); zoriaren ondorio (3)\nbere zoriari (3)\nhil zoriko (4)\nzoririk ez (10)\nzoriz aukeratutako (3)


Kolaborazioa: Gure esku dago gure ondare naturala baliotan ezartzea | HerriKolore\nKolaborazioa: Gure esku dago gure ondare naturala baliotan ezartzea\nKolaborazioa: Barakaldo Naturala eta Eguzki\nBi urteko epean (2020aren hasieran), Sustapen Ministerioak eta Eusko Jaurlaritzak Hegoaldeko Tren Saihesbidearen obrak hasiko dituzte, Barakaldo zeharkatuko du, Trapagaraneko mugatik Kadagua ibairarte, honek suposatuko du beste eraso bat birika berdeari eta Gorostiza eta Kastrexanako landa auzoei.\nAurreko urteetan, hainbeste maite dugun eta hainbeste jende bisitatzen duen inguruak zelako orbainak jasan dituen ikusi dugu. Bai Barakaldotik zein beste herri batzuetatik bisitatzen duten inguru hau, nahi ta nahiez, bere fisionomia aldatuz joan da: SuperSur, Oiolako urtegia, Ur-Partzuegoaren hoditeria handia, Gorostizan dagoen ACBren presa,etab.\nOrain, inguru hortan Hegoaldeko Tren Saihesbidea aurreikusten da eta arrazoi bakarra Seranteseko tunela da. Bilboko Portu Agintaritzak (Eusko Jaurlaritza) eraikitzea erabaki zuen, jarraipena emango zionproiektu sendo baten justifikaziorik gabe eta 50 milioi euroko kostuarekin. Errealitatea, ia hamarkada batean zigilatuta egon den tunela izan da.\nOrain ordaindu arazi nahi diguten hipoteka baten pieza bihurtu dute, nahiz eta eskatu ez dugun, ad hoc merkantziei irteera emateko ibilbide bat diseinatuz, eta funtzionalidadea emateko Bilboko Portuko merkantziei alferrikako irteera bat eman ahal izateko. Eta helburu honekin, 560 milioi xahutzeko asmoa dute, soilik lehenengo fasean.\nEta konbentzitzeko Abiadura Handiko konexioarekin justifikatzen duten, Frantziaren erabakiz, Europan jarraipenik ez duena. Lehen Corredor Atlántico-tik Madril, Lisboa eta Algecirasantza, orain ministroak Gobernu autonomikoari baieztatu dionetik ez dela merkantzia konexiorik egongo Abiadura Handiarekin Gasteizetik aurrera, Cantábrico-Mediterraneo korredoreari buruz hitz egiten dute. Ia bihar zer bururatzen zaien…\nEz badugu ezer egiten, gure inguru naturalaren eta gure landa auzoen defentsan ez bagara posizionatzen, gure bizitzan zehar hainbeste asteburuetan gozatu dugun hortaz, bai bidexketatik pasiatu, atajoak eta leku zoragarriak bilatu, bai bizi kalitateagatik, eskaintzen digun osasunagatik, bere epelean bizi garenontzat, gaur egun ezagutzen duguna izateari utziko dio.\nHorregatik, guk “BARAKALDOGATIK, NIK SINATZEN DUT” esaten dugu. Eta zuk?\nHurrengo asteetan Barakaldoko auzo desberdinetan sinadurak batzen ikusiko gaituzu, laguntzeko prest egon diren auzo desberdinetako saltokietan utziko ditugu, edo zuretzat erosoagoa bada, hemen klikatu dezakezu… Sinatzeko arrazoi gehiago nahi badituzu, bideoan zure auzokideek ematen dituztenak ikusi ditzakezu. Gure asmoa sinadura guztiak gure alkatesari, Amaia del Campo, ematea da, ikus dezan zenbat barakaldarrek konpartitzen duten berak 2015ean proiektuari buruz esandako “hau astakeria bat da” esaldia. Urte eta erdi beranduago, “eskualdeko garapen jasangarrirako itxaroten genuen proiektua da” esan.\n… eta ez bazara Barakaldon bizi, hemen ere esan diezaiokezu. (Barakaldoko gazte batzuen ekimena change.org-en)


Oinazea ekarri zuen gripe pandemia | Bizigiro | Berria\nOinazea ekarri zuen gripe pandemia\nEhun urte bete dira azkenengo gripe pandemia handitik. Munduan 40-50 milioi pertsona hil ziren, eta nagusiki gazteei eragin zien. Horrelakoak boladaka gertatzen direnez gero, etorkizunean gerta liteke antzekorik.\nGripeak gaixotutakoak artatzeko aretoa AEBetako Walter Reed ospitalean. HARRIS & EWING\nGogorra izan zenez gero, oraindik ere memoria kolektiboan ongi gorderik dago 1918an mundu osoan zabaldutako gripe pandemia. Ehun urte bete dira espainiar gripea ezizenarekin ezagutzen den pandemia gertatu zenetik. Ordukoa ez zen sasoiko epidemia ohikoa izan, mendez mende tarteka agertzen den pandemia bat baizik. Gogor kolpatu zuen mundu osoan.\nGripe horri buruz hitz egiterakoan, kontuan hartzekoa da I. Mundu Gerra. «Lubaki guda krudela, gerra kimikoan erabilitako gasak eta parte hartu zuten milioika soldaduen bizi baldintzak kontuan hartu behar dira», azaldu du Anton Erkoreka EHUko medikuntzako irakasle eta Euskal Herriko Medikuntzaren Museoko zuzendariak. Aski ongi ezagutzen du gaia, eta asko idatzi du horren inguruan, tartean, La Pandemia de gripe española en el País Vasco 1918-1919 (espainiar gripearen pandemia Euskal Herrian 1918-1919) liburua eta hainbat artikulu zientifiko.\nIkerlari gehienen aburuz, pandemia 1918ko martxoan hasi zen AEBetan. Hala ere, autore batzuen ustez lehenago ere izan ziren kasuak. AEBetan agertutako pandemia Lehenbiziko Mundu Gerran parte hartu zuten soldadu amerikarrek eraman zuten Europara. Apiriletik ekainera Europa osoan eta Asian zabaldu zen, ekainean Hego Amerikara ailegatu zen, uztailean Pazifiko hegoaldera, eta abuztuan Indiara. Baina bigarren bolada izan zen kolperik gogorrena. Hori uda hondarrean hasi zen eta udazkenean bukatu.\nErkorekak liburuan aipatzen duenez, bigarren bolada horrek populazioaren zati handi bati eragin zion, gaitz kliniko izugarria sortuz, eboluzio oso azkarrekoa, eta ezaugarri bat zuena: birikak odolez betetzen zituen hemorragia masiboa, kasu askotan bizpahiru egunetara heriotz mingarria ekartzen zuena. Europan populazioaren erdia gaixotu zen, baina %0,5 inguru hil zen. Toki batzuetan oso gogorra izan zen: Alaska eta Kanadako toki isolatu batzuetan, inuit populazio ia osoak hil ziren; Samoan biztanleen %23a. Sierra Leonan populazioaren %3 hil zen, eta Ghanan, %5a.\nErkorekak ohartarazi du informazio faltsuak ere badirela, munduan gripe horren ondorioz hildakoen kopuruak puztu egiten dituztenak. Gripe haren ondorioz munduko populazioaren %2,5 hil zen, eta Europan, %1a. «Beste zifrak interesatuak dira, ez dira onartu behar. Beldurraren politika egiten da batzuetan zifra lar altuak emanez». Osasunaren inguruan dauden enpresa batzuen interesen mesederako izan daitezke informazio faltsu horiek.\nEuskal Herriari dagokionean, lehenbiziko agerraldiak ez zuen eragin handirik izan. Espainiatik heldu zen, eta Bilbo inguruan izan zuen eragina. Iruñean 15 lagun hil ziren maiatza eta ekaina artean. Udan gripea desagertu zen, eta irailean berriz agertu. Bigarren bolada hori izan zen kaltegarriena. Identifikatu den lehenbiziko fokua Irunen (Gipuzkoa) eta Hendaian (Lapurdi) zegoen. «Seguruenik trenaren bidez helduko zen, eta hortik aurrera, epidemia ikusten dugu zabalduta. Urrian Europa osoan dago epidemia», azaldu du Erkorekak. Nafarroako iparraldean ere agertu zen Irun eta Hendaiarekin batera, Goizuetan adibidez. Irunen 1918ko iraila eta urrian populazioaren %1 hil zen gripe horren kari. Hildako gehien izan zituen eguna irailaren 22a izan zen; 10 lagun zendu ziren. Gripeak aurrera egin zuen Euskal Herrian behera, Baiona eta Donostia pasatuta, Gasteizeraino ailegatuta. Oso agudo zabaldu zen eritasuna, eta Bilbo kolpatu zuen urrian.\nHirugarren agerraldi bat ere izan zen, baina Euskal Herrian bolada bat baino, eritasuna toki batzuetan berriz agertu zela dirudi. Izan ere, ez zen asko zabaldu. Urdaibai inguruan baizik ez zuen eragin nabarmenik izan. Ikertzaile batzuen aburuz, laugarren bolada bat ere izan zen 1920an.\nOro har, Euskal Herrian epidemia bat-batean agertu zen, ez zuen denbora askorik iraun eta mila lagunetik hamabi hil zituen. Gainera, garaiko hedabideetan ikus daitekeenez, alarma piztu zuen gizartean. Eragina oso ezberdina izan zen herriaren arabera. Haietako batzuetan gogor kolpatu zuen 1918ko gripeak: Orozkon (Bizkaia) herritarren %2,57 hil zen, eta Etxarri-Aranatzen (Nafarroa) hilkortasuna %6,11era ailegatu zen urrian. Hildako gehienak 1918ko udazkenean izan ziren.\nDuela ehun urte gertatutakoa ez zen gripe arrunta izan. Ongi berezi behar dira sasoiko gripe epidemiak edo gripe pandemikoak. Lehenbizikoak urtero agertzen dira, hilabete hotzetan, eta gaitz arinak dira. Ondorio larriagoak soilik esparru zehatzetan sortu ditzake: zaharrengan edo gaixo kolektibo batzuengan. Gripe epidemia edo pandemiak, berriz, hamar edo hamabost urtero agertu ohi dira, eta milioika laguni eragiten die. Hala ere, 1979. urtetik ez da pandemia handirik izan. 2009ko A gripe pandemia txikia izan zen: «Bakarrik 200.000 pertsona hil ziren. Sasoiko gripean milioi erdi pertsona hiltzen dira batez beste», argitu du Erkorekak.\nGripe pandemiarik hilgarrienetakoa izan zen orain ehun urtekoa, Jeffery K. Taubenberger ikerlariak «pandemia guzien ama» deitu zuena. Gripea aldatzen doa eta lekualdatzen da. Urte hartako birusaren jatorria mistoa zela dirudi, hegazti eta pertsonetatik heldu zen: «Gaur egun pentsatzen dugu 1918. urteko zepak hegaztien zepen karga genetiko handia zuela. Orduan, nahaste bat izan zen, zepa oso birulentoa agertu zen, eta hori izan zen pandemia eragin zuena», azaldu du Erkorekak. Txerrien, pertsonen eta hegaztien artean hiruki bat dago, eta birusa haien artean mugitzen da. Aldaketak sortzen dira, eta batzuetan, oso birulentoak izaten dira. «Gripe pandemikoen kasuan, oso birulentoak izaten dira, eta 1918. urtekoa larregi izan zen. Ordutik hona ez da izan horrelako birus birulentorik».\nGripe horren eragina handia izan zen gazte eta nerabeengan. Hildakoen kopurua handiagoa izan zen 20-30 urte artekoen artean. «Zitokinen ekaitza izan zen. Gazteen erreakzio inmunologikoa oso gogorra izan zen, birusa oso birulentoa zelako, eta horren ondorioa izan zen. Hori da egun onartzen den arrazoia».\nBerriro gerta liteke\nEhun urte igaro dira, eta orduz geroztik ez da pandemia hain larririk izan. Baina, horrek ez du esan nahi gertatu ezin daitekeenik. Are, adituek diotenez, izanen da lehenago edo beranduago, mendez mende bizpahiru aldiz agertu ohi baitira. Erkorekak dioenez, medikuak prestaturik daude, medio zientifikoak badaude eta tratamenduak ere badira eritasunaren konplikazioak tratatzeko. «Asko ez ziren gripeagatik hiltzen, konplikazioengatik baizik». Baina, hala ere, badago arazo bat. «Sasoiko gripean gertatzen den bezala, jende guztia ospitalera badoa, kolapsatu egiten dira. Orduan, gure osasun sistemak ez daude prestatuta horrelako epidemia zabal eta handi bati aurre egiteko. Hori da ikusten dugun arazo bakarra. Zientifikoki nahiko ondo gaude prestatuta».\nBerriki Tedros Adhanom Osasunaren Mundu Erakundeko zuzendari orokorrak pandemien inguruan hitz egin du. Bere aburuz, arazo larriena da pertsona zaurgarrienek ez dutela osasunerako sarbiderik. «Azken finean, osasun segurtasunean dugun mehatxurik handiena osasun estaldura unibertsalik eza da. Txanpon beraren bi aldeak dira horiek».\nBestalde, Erkorekak dio gizartea informatu beharra dagoela. «Informazio garbia eman behar da, eta OMEk eman behar du». Kexu da, adibidez, Iparraldean hegazti gripearekin dagoen arazoaz ez delako behar bezala informatzen Hegoaldean, bere aburuz. «Populazioa ez dago ondo informatuta, medioek ez dute ondo informatzen». Informazioa, etorkizunean berriz gertatu litekeelako: «Datozen hamarkadetan errepikatuko da horrelako zerbait, eta aurre egin beharko diogu».\nIzenak ez du kutsatzen


Estibaus » Txillardegiren Exkixu\n« Ruta por Altza durante la Guerra Civil Española\nGaur Korrikak Altza zeharkatuko du eta, euskararen aldeko kontzientzia suspertzeko eta euskaltegientzako dirua biltzeko dituen asmoez gain, aurtengo edizio honek Txillardegi omendu nahi du, erabiltzen dugun euskara estandar honen sortzaile eta eragile nagusietako bat. Hizkuntzalaritzan, politikan, eta literaturan lan oparoa egin zuen Txillardegik, eta bere literatur lanen artean, hain zuzen, Altzako bazterretatik abiatzen den nobela bat irakur daiteke, Exkixu (1988), bere nobelen artean bosgarrena eta errealistena.\nKontakizuna 70. hamarkadan girotuta dago, frankismoaren azken hamarkadan, hirigintza aldaketa izugarriak gertatzen ari zirenean Altzan. Protagonista Exkixu da, Altzako Exkizu baserrian jaiotako Antton Arraiza etakidea. Izan ere, liburua “…atzoko, gaurko eta biharko gudari guztiei” eskainia dago. Fikziozko pertsonaia horren baitan Txillardegiren ikuspegi ideologiko bera eta, dirudienez, egiazko altzatar batek eskainitako herriko eta inguruetako bizipenak eta deskribapen zehatzak biltzen dira. Baserriaren eraisteak, inguru arrotzak eta egoera hori iraultzeko beharrak oso gazte ETAn sartzera bultzatuko dute Exkixu. Hortik aurrera, militantziaren gorabeherak etorriko dira -eztabaida ideologikoak, kideen arteko harreman pertsonalak eta ekintzak- azkenean, tirokaldi batean, 22 urterekin, hil arte.\nTestua, nola ez, dotore idatzita dago, eta, egoeren arabera, hizkera estandarrarekin batera etxekoa erabiliz, tarteka gaztelania txertatuz. Segidan, nobelaren pasarte bat irakur dezakegu, garai hartako Altzan gertatzen ari ziren aldaketak irudikatzen dutena:\nOraindik ni haur ttipia nintzenean eraiki zuten lehenengo “blokea”. Zortzi bat urte nituen. Eta sasi-dorre zaindari hura Hegoaldean prantatu ziguten; Txoritokieta alderako bista ederra betirako erdibituz eta hondatuz.\nEgia aitortzekotan, zortzi bat urtez izan genuen bloketzar itsusi hura han, bera bakarrik, inolako “lagun”ik gabe. Beharrik! Urte askotan zehar, horrela, etxerakoan, eta urrutitik Ezkizu aldera begiratzerakoan, barregarri xamar agertzen zen “bikote” desegoki hura: zementozko “zaldun” bastart eta kankailuaren ondoan, gure baserri txapala han zegoela jakinez gero, eta arretaz bilatzekotan, aisa aurki zitekeen; ezkerraldeko bere hegala, Txirritak famatu egingo zuen “Gaztelu-ene”koa bezala, eskuinekoa baino beherago amaitzen baitzen.\nDorre erraldoiaren soto-atalburuan irakur zitekeen “32″ zenbaki hark, bestalde, ez zuen esperantza-ateka zabalegirik uzten… Baina guk ez-ikusia egiten genion.\nAzkar, ordea, astetik astera gauzak okertzen zirelarik, dorre-mordoen trumila gainera heldu zitzaigun; eta iristekoa iritsi zen, eta gertatzekoa gertatu.\nLehendabizi, oker ez banago, geroenean “kalea” izango zen zabalarteaz bestaldera, “17″ blokea eraiki zuten. Zenbait hilabete geroago, alimaleko multzo bat eriki zuten; Pasai aldera hau, “1″, “3″ eta “5″ zenbakiena. Eta gu jabetu orduko, sekula oso luzaz eteten ez zen zalaparta gorgarrien ondoren, hantxe ginduzkaten gu ere, geure Ezkizu-bekoa gizarajoan, zementotan preso. (23-24 orrialdeak)\nNobela hau abiapuntutzat hartuta Markos Zapiain-ek “EXKIXU. Tribuaren aldeko gorrotoa” idatzi zuen Susak argitaratutako “Txillardegi eta ziminoa” saiakera-liburuan.\nEtiquetas: euskara, libro


Aniceto Agirrebeitia Lazpitari agurra « Ahaztuen Oroimena 1936\nPosted on 28 julio, 2021 Actualizado enn 28 julio, 2021\nAniceto Agirrebeitia Lazpita, berriztarraren hobiraketan izan gara gaur. Alderdi Komunistaren ardurapean zegoen Salsamendiko milizianoa, 1937ko maiatzean hil zen Bizkargiko borrokaldietan.Duintasunarioaren kolunbarioan ehortzi dute, bertan diren beste hainbat gudari eta milizianorekin batera; tartean, Ahaztuen Oroimena 1936 elkarteak parte hartutako Ziardamendi (Elgoibar,2012) eta Zelaietaburu (Etxebarria, 2015) muinoetam deshobiratutako zenbaitekin. Aniceto Agirrebeitia Lazpitari, merezitako omenaldia egin diogu, mendian hil zen gazte hari inoiz galdu ez zuen duintasuna goraipatuz eta balore demokratikoak defendatzera joan zen hura, faxismoari aurre eginez hil zen; familiarekin izan gara merezitako agurrean lagun.\nHuts dezagun Erorien Harana


Gipuzkoako asoziazioak kontsultarako duen doako abokatua Arrasateko Abaroako erretiratuen elkartean izango da - Debagoiena - Goiena.eus\nGipuzkoako asoziazioak kontsultarako duen doako abokatua Arrasateko Abaroako erretiratuen elkartean izango da\nSergio Cano 2014-01-20 16:04\nGipuzkoako asoziazioak kontsultarako duen doako abokatua urtarrilaren 31an Arrasateko Abaroako erretiratuen elkartean egongo dela jakinarazten diete Debagoienean dauden erretiratuen elkarteetako bazkideei.\nEdozein gai koltsutatu nahi dutenek hitzordua eskatu besterik ez dute. Horretarako, behar den elkartean izena eman beharko da eta hark eskakizuna Abaroako erretiratuen elkarteari jakinarazi beharko dio.\n16:00etan hasiko da. 17:30ean herentzien eta testamentuen gaineko hitzaldia izango da. Jarraian, hitzorduak izango dira 19:30ra. Gehienezko hitzordu kopurua hamar izango da. Hala ere, nahiz eta hitzordurik ez izan, hitzaldira Debagoienean dauden erretirauen elkarteetako bazkide guztiak joan ahalko dira.


Aizpurutxoko obren izapidetzeari ekin zaio, Gi-631 errepideko proiektuaren lehen jarduketari - Azkoitiko Udala\nAizpurutxoko obren izapidetzeari ekin zaio, Gi-631 errepideko proiektuaren lehen jarduketari\nAbenduan Bide Azpiegituretako diputatu Aintzane Oiarbidek adierazi bezala, Azkoitia eta Urretxu lotzen dituen GI-631 errepidearen berritze eta hobetzeko lanei Aizpurutxoko zeharbideko obren izapidetzea hastearekin eman zaie. Izan ere, Aizpurutxoko lanen jendaurreko prozesua abian da atzoko, otsailaren 21eko, Gipuzkoako Aldizkari Ofizialak jasotzen duen moduan.\nAizpurutxon Erdikobenta eta Kaminero etxea artean espaloia eraikitzea aurreikusten da, oinezkoak errepideko galtzadaren ertzetik ibili beharra saihesteko. 24 metroko egurrezko pasabide bat eraikiko da Urola ibaia gurutzatzeko eta handik 60 metro luzerako espaloi bat sortuko da, oinezkoek errepidera atera beharrik izan ez dezaten.\nLizitazioaren oinarrizko aurrekontua 337.291.11 eurokoa da (%21eko BEZ barne) eta lanak egiteko epea lau hilabetekoa, obra plangintzaren arabera betiere. Hauxe da GI-631 errepidea hobetzeko proiektuaren barruan egingo den lehen jarduketa.\nErrepidearen hobekuntza proiektuak hiru bide-zatitan aurreratzeko erreiak eraikitzea aurreikusten du eta Foru Aldundiak lehentasuna ematen dio T2 bide zatiari. Zati horren exekuzio proiektua ere egina dago.